text:
La ultime edizion di pordenonelegge.it, la fieste dai libris cui autôrs, si è sierade cuntun grant sucès di public. Int di dute Italie, e ancje forescj, e à scuvierzût Pordenon par trê dîs, dai 19 ai 21 di Setembar. Innomenâts i ospits: di Alessandro Baricco a Carlo Lucarelli, di Fritjof Capra a Boris Pahor. Propit la presince dal scritôr sloven e pues jessi un precedent positîf par vê, tes edizions dal prossim an, plui autôrs furlans. Il festival naonian al è viert al mont, e cheste impostazion e je stade la fonde dal so sucès in chescj agns. Ma, dongje de presince ai premis Nobel pe leterature, si podarès incentivâ la produzion leterarie par furlan, massime te provincie di Pordenon. Tancj autôrs furlans a àn fevelât a pordenonelegge.it in chescj agns: di Carlo Sgorlon a Tullio Avoledo, par fâ cualchi non. Ma trops di lôr scrivevino par furlan?
AAA: O CIRÌN AUTÔRS FURLANS “POP”_ Pôcs, ancje parcè che, si à di dîlu, la bibliografie in marilenghe no je pal moment cussì siore e soredut di podêle “spindi” dal pont di viste comerciâl. E sarès ore di vê un autôr furlan plui “pop”: Pasolini al jere un grant, ma pai agns 2000 la promozion di une lenghe e passe ancje pe comercializazion. Par chest motîf, il festival al podarès jessi une ocasion par fâ cressi une gnove leterature furlane, magari tignint di voli la blogosfere e dutis lis gnovis rêts di comunicazion. Propit la esperience de Patrie dal Friûl e mostre cemût che e sedi pussibile une gnove vision dal mont furlan, scrivint ancje di modernitât, di frontieris che si movin, di culturis che si messedin.
UN PRIN PAS_ Un dai moments plui biei de edizion 2008 al è stât la ultime dì te ostarie “La ferrata”, in bande dal municipi (chel di “Pordenone, veneta patria”, se o volês lâ a viodi la Patrie dal Setembar passât). Il circul culturâl Menocchio di Montreâl al à organizât une leture publiche di poesiis. La piçule ostarie e jere plene di int. Tra i plats di persut e lis tortis cul te, trê poetis a àn let lis lôr poesiis. Tra chescj, Pierluigi Cappello cun cualchi poesie scrite in marilenghe sul so paîs, Scluse. Un prin pas par rivâ a un spazi stabil dome pes poesiis e pes prosis par furlan?
NO DOME PE MARILENGHE_ Al podarès jessi un moment di cressite ancje pai dialets venits de bande meridionâl de provincie naoniane, cence dismenteâ todesc e sloven, o ben chês altris lenghis minoritariis de Regjon. O vin un an prime de prossime edizion, al è dut il timp par lavorâi parsore e par scomençâ a contâ di dut il caleidoscopi furlan.
Davide Francescutti
TERITORI. Pordenonenonlegge par furlan.it............
La ultime edizion di pordenonelegge.it, la fieste dai libris cui autôrs, si è sierade cuntun grant sucès di public. Int di dute Italie, e ancje forescj, e à scuvierzût Pordenon par trê dîs, dai 19 ai 21 di Setembar. Innomenâts i ospits: di Alessandro Baricco a Carlo Lucarelli, di Fritjof Capra a Boris Pahor. Propit la presince dal scritôr sloven e pues jessi un precedent positîf par vê, tes edizions dal prossim an, plui autôrs furlans. Il festival naonian al è viert al mont, e cheste impostazion e je stade la fonde dal so sucès in chescj agns. Ma, dongje de presince ai premis Nobel pe leterature, si podarès incentivâ la produzion leterarie par furlan, massime te provincie di Pordenon. Tancj autôrs furlans a àn fevelât a pordenonelegge.it in chescj agns: di Carlo Sgorlon a Tullio Avoledo, par fâ cualchi non. Ma trops di lôr scrivevino par furlan?


c: text/html

text:
Cosa facciamo
Eventi
4.04.2022
Predis. La nazione negata
Udine, Polo economico-giuridico dell’Università di Udine, Aula 3 (Aula Strassoldo) - lunedì 4 aprile 2022, ore 17.30
Allegati
UNIUD - Centri Interdipartimentâl pal Svilup de Lenghe e de Culture dal Friûl (CIRF) - Centro Interdipartimentale per lo Sviluppo della Lingua e della Cultura del Friuli (CIRF) - ARLeF - Fondo Audiovisivo FVG - Turismo FVG - Friuli Venezia Giulia Film Commission - Glesie Furlane
Proiezion dal docufilm dal regjist Massimo Garlatti-Costa, iniziative inmaneade dal CIRF par memoreâ la “Fieste de Patrie dal Friûl”.
Proiezione del docufilm del regista Massimo Garlatti-Costa iniziativa per celebrare la “Fieste de Patrie dal Friûl”.
Il documentari al è dedicât a pre Josef Marchet, pre Checo Placerean e pre Toni Beline, trê predis che dilunc dal Nûfcent a àn dedicât la lôr vite al Friûl e ae sô int.
Il documentario è dedicato a don Giuseppe Marchetti, don Francesco Placereani e don Antonio Bellina, tre preti che nel corso del Novecento hanno dedicato la loro vita al Friuli e alla sua gente.

robotstxt: allowed

filter: keep


text:
ITACA A FOLKEST PAL SOCIÂL
“La musica e je bon acet” (Capitano tutte a noi)
Musiche e dirits cuntune riflession vierte ’sui temis dal sociâl, di 16 agns Cooperative sociâl Itaca e Folkest a son impegnâts flanc a flanc intune otiche di sensibilizazion indreçade al bon acet des personis e al rispiet di dutis lis individualitâts. Parcè che la difese dal dirit di citadinance e je sinonim ancje di potenziament de autonomie de persone, e di valorizazion di dutis lis abilitâts. Par dâ plui fuarce al propri impegn, Itaca ancje chest an – e pal cuart an consecutîf – e sarà presinte a Folkest cul progjet Capitano tutte a noi, grup musicâl nassût intal 2013 a Pordenon e formât cumò di vot components.
Carateristiche dal progjet Capitano tutte a noi ’tal è il so jessi simpri viert a fâ jentrâ altris components, ancje dome par condividi une esperience musicâl di scolte di chel altri, là che il grup, in plui che musicâl, al devente une famee, un grup di amîs. Un lûc e labor’atori di confront dulà che i elements principâi a son la fuarce dal jessi grup e la condivision di une passion comune, la musiche, che e devente sûr, amie, e li che e je di cjase.
A son passâts aromai 17 agns di chel prin incuintri tra Itaca e Folkest, e ogni Istât si siere cul impegn di continuâ a condividi un percors e un progjet comun par promovi il lavôr di rêt e di incuintris. Par contrastâ lis derivis de democrazie, par sostignî dirits e vas tant che la vicinance, la fradilance, l’aiût mutuâl di là di ogni confin etnic, stigmatic, religjôs, fisic, sociâl, ses’suâl, culturâl o di cualsisedi altri gjenar.
Parcè che ’tal è dome partint di chescj principis che ’tal è pussibil miorâ la cualitât de vite des personis, une strade che Itaca e Folkest a fasin insiemi dal 2001: Concuardie Sagjitarie (2001 e 2002), Tisane (2003), Vençon (2004), Pordenon (2005), Manià e Pordenon (2006), Pordenon e Puart (2007), San Donà di Piave e Pordenon (2008), San Donà di Piave e Pordenon (2009), Pordenon, Udin e Manià (2010), Pordenon e Spilimberc (2011), Pordenon (2012), Pordenon (2013), Davian, Tumieç e Spilimberc (2014), Talmassons, Spilimberc e Pordenon (2015), Vile di Flum e Cjassà (2016).
I Capitano tutte a noi a son:
Valentina Ius (vôs), cres’sude tra wave, dark e Duran Duran, e je la front woman intense e incisive;
Felice Bellucci (vôs), un timbri profont che al riclame cence fal i torments di Nick Cave o Johnny Cash, ’tal è il cuintrialtâr di Valentina;
Pino Dipaola (vôs, percussions), la anime partenopee che e contribuìs cu lis sôs tonalitâts melodics aes tiessiduris vocâls dal grup;
Beniamino De Piccoli (ghitare), ghitarist versatil e fantasiôs, tra un delicât finger picking e virtuosisims funambolics;
Paolo Galofaro (bas), esploradôr di musichis mai scontadis, tra cjantautorât e indie rock;
Tiziano Grendene (ghitare, vôs), amant dal rock classic e dal cjantautorât talian eletric;
Domenico Ballancin (batarie, percussions), anime punk rock de band;
Paolo Paron (tastieris, armoniche), partît dal blues, al ame messedâ modernitât e sonoritâts vintage.
www.itaca.coopsoc.it
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
La musiche e je “libære”
cu lis Ladies’ Juke-Box
Si son cognossudis pe prime volte 14 agns indaûr te scuele di musiche dulà che a studiavin dutis dôs. A son lis Ladies’ Juke-Box, dôs zovinis cjantautoris che chest an à an publicât il lôr prin singul.
◆ Eva, che te scuele di musiche e studiave cjant, e Anna, che si esercitave cu la ghitare, a àn duetât pe prime volte suntun toc dai Beatles, par un saç de scuele. Il timp lis à fatis pierdi di viste, ma si son tornadis a cjatâ tal 2019, e tal 2020 a àn tacât chest progjet insiemi.
◆ Il non che a àn sielt pal lôr grup al è Ladies’ Juke-Box. Sul imprin, il non al è nassût come format, o miôr un spetacul di covers dulà che il public al veve la pussibilitât di interagjî cun lôr par decidi la scjalute di sunâ e al veve ancje la pussibilitât di fâ dedichis.
◆ Cul sucès che à an vût, a àn decidût di tacâ a produsi i lôr tocs, e a àn tignût il non che al rapresente di fat la anime dal duet. Lôr a son dôs “ladies” e “Juke-box” al fas vignî tal cjâf la imagjin che e puarte indaûr intun periodi di aur pe musiche e dulà che lis personis a stavin insiemi scoltant la musiche trasmetude dal Juke box.
Par componi i lôr tocs a cjapin ispirazion di artiscj che a vegnin dal mont rock classic, folk e popolâr. La lôr musiche e je duncje il risultât di un insiemi colorît di gjenars diviers: dal metal ae musiche classiche, passant pal progressive, pop, country, blues e melodiis etnichis.
◆ Pe fieste de Patrie dal Friûl a àn publicât la anteprime dal lôr singul “Libære” cjapant spont di une poesie regalade de mari di Anna.
«O vin decidût di doprâ cheste poesie par componi il nestri prin toc: nus conte parcè che la musiche in chest periodi storic dificil nus fâs sintî libaris. In plui, si sposave ancje ben cul teme de mostre di “Crevaduris” dulà che o vin partecipât par scomençâ l’an.»
◆ Il titul scrit cun “æ” al rapresente il concet di libertât ancje linguistiche, parcè che al figure in maniere grafiche la peraule sedi par furlan che par talian.
◆ Chest an a vuelin publicâ un EP, che lôr a definissin “concept”, sperimentant la composizion di tocs in trê lenghis: talian, inglês e furlan.
Chest EP, nus contin «al varà tant che teme il viaç traviers des lenghis. Une lenghe, in plui de sô sonoritât particolâr e puarte cun se un bagai socioculturâl. O volìn cussì dâ la pussibilitât al scoltadôr di viazâ traviers de musiche, cu la musiche».
Insiemi al teme dal viaç, a tegnin cont di trasmeti une imagjin no stereotipade de femine. «Si pues jessi intraprendentis e feminîls ancje cence jessi sclavis o sometudis de proprie feminilitât.»
Ladies’ Juke-box al è un mût par lôr di esprimisi cence masse filtris. «O volìn divertîsi, sperimentâ, emozionâsi e emozionâ cu la nestre musiche.»
◆ Anna e Eva a àn tacât chest percors ancje par jentrâ in contat cun culturis diviersis e par creâ colaborazions cun musiciscj ancje tant diviers di lôr.
◆ “No dineìn il fat che nus interesse ancje l’aspiet comerciâl di vivi cu la nestre musiche, ma savint che dut chest al compuarte spes il fat di adatâsi a un marcjât che al impon il so volê, pal moment o volìn dome jessi nô stessis e acetâ dut ce che chest al compuarte.”
◆ Pal lôr prin toc origjinâl a tegnin a ringraciâ ducj i artiscj che a àn colaborât cun lôr: Sara Formoso Fábregas, armoniciste galiziane (Spagne) che e lavore cun Le Cirque Du Soleil, il baterist Matteo Borro, il videomaker Andrea Versolatto, la tradutore Lucia Gazzino e delfabro®.
Par scoltâ i lôr tocs, par cjalâ i lôr videos e par savê cuant che o podarìn scoltâ i lôr concierts atôr pal Friûl, o podês stâur daûr sui canâi social Facebook, Instagram e Youtube.
Par supuartâ la lôr musiche cuntune donazion, lait sul sît ko-fi (https://ko-fi.com/ladiesjukebox). ❚
ART TAL TAC. “O soi libare, mi sint libare…”Moira Pezzetta
La musiche e je “libære”


text:
Bielzà Siro Angeli al è stât tornât a meti a lustri dal Teatri Stabil Furlan (Tfs), cuntun progjet origjinâl, a trente agns de sô muart, metint in sene la prime di “La Cjase. Lagrimis di aiar e soreli”, riscriture di “La Casa” dal poete e dramaturc di Cesclans. Il Tsf al à ancje dât une prime sburtade ai events di Gurize-Nova Goriza 2025, dant un gnûf lustri al filosof e poete gurizan Carlo Michelstaedter, cul prin studi teatrâl sul so cont che al à zirât il Friûl e che al larà indenant cun gnovis iniziativis par memoreâlu.
◆ Cumò, cu la metude in at de sô prime Stagjon cun spetacui che si fasaran ducj tal Teatri Gnûf Giovanni Da Udine (il prin al è stât “Infier” inte traduzion di Pierluigi Visintin in forme di conciert teatrâl, cul atôr Stefano Rizzardi e cul musicist e compositôr Arno Barzan), a son inmò altris i grancj personaçs, pensadôrs e personalitâts di raze dal nestri Friûl, che a saran metûts tal centri dal ent di produzion teatrâl furlane.
◆ Il prin in ordin di cartelon al è il predi David Maria Turoldo, sogjet dal oratori “La ricjece de puaretât” dal compositôr Glauco Venier, cu la dramaturgjie scrite e lis leturis di Luca Fantini. La orchestre Laboratori “L’Insiùm”, une formazion fondade di Venier, componude di tredis musiciscj tra vôs, sezions di trombis e di sassofons, flauts, clarinets, piano, sezion ritmiche cul liron e la baterie, su rangjaments di Michele Corcella, si instreçarà cu lis leturis senichis par un lavôr che al riclame cualchidune des lirichis plui intensis dal frari filosof, tant che “Per la sera”, “Memoria”, “Litania”, “Infinito silenzio”, “A suonare i divini versi”, “Perché non vale dire”, “A terza”. Un progjet inusuâl inte realtât produtive de culture taliane e furlane par ricuardâ la figure di Turoldo.
◆ Il secont grant riferiment di om e di artist leât al Friûl a jessi memoreât dal Tsf intune date plene, al è Pier Paolo Pasolini, a cent agns che al è nassût. Di fat, ai 3 di Març dal 2022, aes 20.45 tal teatron udinês e larà in sene, in forme di leture, une gnove produzion dal Teatri Stabil Furlan, “I Turcs tal Friûl”. La opare teatrâl furlane che plui di dutis e je stade buine di lâ fûr dai confins de Patrie e che e cjatarà une gnove dimension intal lavôr condusût dal diretôr artistic dal Tsf, l’atôr Massimo Somaglino, e di Fabiano Fantini. Cun lôr Luca Altavilla, Daniele Fior, Renato Rinaldi, Marta Riservato, Marco Rogante e Aida Talliente, su musichis di Renato Rinaldi e cu la cure des secuencis video di bande di Entract.
◆ Cence dismenteâ il medimetraç par memoreâ i cent agns de nassite dal dramaturc di Cedarcjis Luigi Candoni: di fat, ai 28 di Otubar passât, al è stât proietât chest video artistic zirât di Mike Tessari cu la fotografie di Marco Giusti, une altre biele produzion dal Tsf in colaborazion cu la Associazion Culturâl Luigi Candoni, la Fondazion Teatri Gnûf Giovanni Da Udine e in colaborazion cul Far East Film Festival. “Stazione VII – Hiroshima” ispirât di “Edipo a Hiroshima” di Candoni dal 1961, al è stât cussì riviodût su tescj voltâts par cjargnel di Carlo Tolazzi, musichis di Mariano Bulligan, e cu la partecipazion dai atôrs Marco Rogante, Giuliano Bonanni e Chiara Donada.
◆ Par cognossi dutis lis gnovis dal Tsf lait su la sô pagjine Facebook e deventait amîs. Lait ancje a viodi il sît www.teatristabilfurlan.it ❚
Angeli, Turoldo, Pasolini e Candoni: lis dedichis dal Teatri Stabil FurlanAlessio Screm
Bielzà Siro Angeli al è stât tornât a meti a lustri dal Teatri Stabil Furlan (Tfs), cuntun progjet origjinâl, a trente agns de sô muart, metint in sene la prime di “La Cjase. Lagrimis di aiar e soreli”, riscriture di “La Casa” dal poete e dramaturc di Cesclans. Il Tsf al à ancje dât une prime sburtade ai events di Gurize-Nova Goriza 2025, dant un gnûf lustri al filosof e poete gurizan Carlo Michelstaedter, cul prin studi teatrâl sul so cont che al à zirât il Friûl e che al larà indenant cun gnovis iniziativis par memoreâlu.


text:
Vecjo Testament
Il Testament Vieri al comprint normalmentri 39 libris canonics e 6 libris clamâts apocrifs. Chescj scrits a contegnin une vore di profeziis.
Esaminant ogni libri, a la lûs de intiere Biblie e de storie secolâr, si pues stabilî che la peraule dai profetis a fo efetivementri proferide intal non dal Idiu.
Lis citazions fatis di Jesus e dai scritôrs dal Gnûf Testament, a confermin la canonicitât di tancj libri dal Vecjo Testament.
Il prin che al començà a dâ dongje e catalogâ il canul dal Vecjo Testament al fo Esdre e al fo completât di Neemie.
Dai scrits origjinai, vuê no sin in avê di nissun libri, ma dome copiis vudis in particolâr gracie al meticolôs lavôr di copie dai "Soferim" (scrituriscj) ebreus.
La prime vere traduzion si po definî che da "Setante" greche, scomençade ator il 280 p.d.C.
I libris dal Testament Vieri a àn une rimarchevule impuartance.
Cence il lôr codis di leçs, la lôr storie e lis lôr profeziis, une vore di scrituris dal Gnûf Testament no varessin significât.
Cence di lôr nus macjaressin tancj particolârs relatîfs a la origjin dal om, la cause de muart, la promesse fate in Eden (Gjenesi 3:15), cence contâ dutis lis batais combatudis dal Idiu par il so popul.


text:
Nadâl ancje chest an al è dibot par rivâ. E come ogni an, o tornarìn a viodi lis solitis corsis (fin ae Vee) par lâ a comprâ regâi, vistîts, mangjative e, te confusion gjenerâl indulà che lis robis materiâls a cjapin impuartance, o stentarìn a fermâsi un moment e a rifleti sul vêr significât dal Nadâl.
Lant indaûr di cualchi an, no propit tancj, il Nadâl al jere vivût in maniere diferente. Gemma Nodale Chiapolino, nassude a Sudri tal 1922, e conte che sô sûr e veve man a dissegnâ e a piturâ e cussì ogni an e dissegnave sul carton ducj i personaçs dal presepi. “In cjase o vevin un cjanton indulà che o fasevin il presepi: o lavin a cjoli il muscli e o preparavin dut di bessolis. Pe gnot di Nadâl, o vevin za dut preparât. Nô frutis o volevin lâ a messe di miezegnot te glesie di Ognissant ma a cjase no volevin parcè che o jerin piçulis. Ma nô o insistevin e, ae fin, nus davin il content. O jerin contentonis di lâ ancje se une volte no ‘nd jere nuie. Mighe come cumò che a no san ce che ur mancje.”
MADINS_Prime de messe a vignivin fats i Madins e cui voi lusints Gjeme si impense che cuntune vosone “Gno pari al cjantave dôs lezions, Consolamini Consolamini e A consurgere consurgere; jo o varai vût 6-7 agns. Po dopo, a disevin la messe di miezegnot che di solit e jere simpri par gno nono. E vignive cjantade ae vecje. Tal moment dal Glorie ducj nô fruts o lavin devant dal presepi cul predi che lu incensave, e po insiemi o disevin cualchi orazion. La messe e finive cul cjant Puer natus in Betlem. E nô, contentis e beadis, o tornavin a cjase e si metevin devant dal nestri presepi a cjantâ i cjants di Nadâl. Une volte al jere frêt e tantis voltis e jere ancje la nêf. Si metevin sù ce che o podevin: siarpis, capotuts. Prin di lâ a messe, a fasevin la bulide pai grancj e a nô nus davin une sedon di chest vin brulè e nô no volevin parcè che e jere robe fuarte. Alore o stuarzevin la bocje, però dopo che o vevin bevude cheste robe nus vignive sù un biel cjaldut e si sintivisi subit miôr, e dopo o frontavin sù lis clevis.”
CONTENTÂSI_ La dì di Nadâl si mangjave ce che al jere, ancje parcè che e jere avonde miserie e pai fruts no passavin Jesûs Bambins… “Par Sant Nicolau, si metevin fûr lis çuculis o i scarpets e nô no stavin propit te piel, o jevavin ancje di gnot par lâ a viodi se al jere za passât. Al puartave no grandis robis… magari un naranç.”
Altris timps sì, indulà che “no vevin nuie ma o jerin plui contents di cumò”, e indulà che la vite dai oms e jere plui peade aes tradizions, aes stagjons, ae religjon e no jerin gruessis pretesis.
E alore, come che si lei jenfri lis poesiis di Gjeme, ancje “il grant blancôr da nêf ti fâs trategni il flât; bielece che solêf a da al cûr turbât” e ancje il Nadâl al deventave un moment impuartant “A plûf dal cîl la lune / gotis di lûs di arint / la Mari ta gnot brune / a spiete il Diu nassint. / In Cîl un agnul cjante / la glorie al Signôr; / il scûr al si disfante: / s’insedin pâs e amôr.”
____
L’AUGURI
E alore l’auguri par chest an al è chel di riscuvierzi il vêr significât dal Nadâl, fat di semplicitât e di gjenuinitât, di chel Frut che plui di 2000 agns fa al à decidût di nassi intune stale… E po, come che a cjantavin in Cjanâl, “Su augurìn las buinas fiestas che i mangjais buinas mignestras e un an plen di fortuna cun buina luna. Amen!”. ❚
Marta Vezzi
Il Nadâl di îr tes peraulis di Gjeme, par rifleti su chel di cumò............
Nadâl ancje chest an al è dibot par rivâ. E come ogni an, o tornarìn a viodi lis solitis corsis (fin ae Vee) par lâ a comprâ regâi, vistîts, mangjative e, te confusion gjenerâl indulà che lis robis materiâls a cjapin impuartance, o stentarìn a fermâsi un moment e a rifleti sul vêr significât dal Nadâl.


text:
Si dîs che e sedi nassude in Friûl, ancje se – come pal solit – chi no si lu rivendiche avonde. Lu saveviso? La storie de sgnape si piert vie pe gnot dai timps, la liende le fasarès nassi adiriture di un legjonari roman dal Prin secul prime di Crist che, vint robât in Egjit un implant pe distilazion de trape clamât «Crisopee di Cleopatre», lu doprà cun trapis dal vignâl che i vevin dât propit in Friûl. La creazion de sgnape e dai distilâts e je leade a strent cu la alchimie come estension de antiche pratiche de distilazion di jerbis aromatichis nassude in Asie meridionâl e po passade apont di Egjit.
CEMÛT SI FASIE?_ La trape e je l’insieme des scussis dai asin di ue dividudis dal most o dal vin.
La cualitât de sgnape e dipent prin di dut de cualitât de trape doprade, e in secont de abilitât dal mestri distiladôr. Cheste e je une figure avonde valorizade fin cumò, stant che al è lui il prin responsabil di une sgnape di alte cualitât e di fat daûr de norme in vore pe vendite dai licôrs, su la etichete al è pussibil nomenâ il mestri distiladôr e il lambic di distilazion doprât, un binomi considerât fondamentâl pe caraterizazion de sgnape fate.
PRODOT ANTÎC_ Se il prin tratât par fâ sgnape «De arte confectionis acquae vitae « al fo publicât tal XV secul di Michele Savonarola, miedi di Padue e ancje barbe dal plui famôs frari, lis primis notiziis documentadis su la distilazion a son in Friûl: intune cronache dal 1334 e ven nomenade la sgnape, e invezit la prime date sigure, 1451, e comparìs sul inventari dai bens lassâts dal nodâr do Cividale «Ser Everardo da Cividale» un lambic, «Unum ferrum ad faciendam acquavitem».
Tal imagjinari coletîf la sgnape e à simpri vût lis carataristichis di licôr de int fuarte, puare e leade a la tiere, o dal cjaçadôr che dopo un cluc al fronte il frêt, la ploie e la sium. Une robe di puars, insome, e che no veve il puest di altris distilâts compagns dal forest considerâts plui rafinâts.
LA GNOVE VITE_ E cussì a son nassudis lis operazions di marketing plui diviersis. Chê principâl e je stade l’inomenât «Monovitigno» Nonino, une rivoluzion copernicane che e à gambiât la percezion de sgnape di prodot di bas nivel a distilât siôr. Il «monovitigno» al è nassût intal 1973 da lis trapis dal Picolit, prime dite a fâlu cuintri tantis resistencis, ancje di bande dai furlans e cumò imitade dai produtôrs par dute Italie. Un pâr di esemplis no cussì rivoluzionaris ma simpatics a son il packaging da lis «monodose» Domenis (Cividât) a forme di pacut di spagnolets o lis butiglis artistichis Pagura (Cjasteons di Çopule), che e fâs omaç a un grant artist (Picasso, Mirò, Dalì, Afro…), realizant ogni an une butilie di tirature limitade.
Aromai la sgnape no je plui il «parint puar» dai distilâts, duncje, ma e sta concuistant il marcjât dal bevi di cualitât, ancje a nivel internazionâl. Ma la fonde di dut e je la grande cualitât e passion dai nestris produtôrs che – come che dîs la dott.e Carla Da Porto, docente di Tecnologjiis dai distilâts di origjin viticole de facoltât di Agrarie de Universitât dal Friûl – si puedin preservâ «dome cirint di salvâ il plui pussibil i implants e li smetodologjiis di produzion tradizionâi, e evitant, come che invezit al capite simpri plui spes, pericolosis «contaminazions tecnologjichis che a vegnin di altris regjons talianis o dal forest».
Redazion
SPECIÂL – La sgnape, nassude in Friûl............
Si dîs che e sedi nassude in Friûl, ancje se – come pal solit – chi no si lu rivendiche avonde. Lu saveviso? La storie de sgnape si piert vie pe gnot dai timps, la liende le fasarès nassi adiriture di un legjonari roman dal Prin secul prime di Crist che, vint robât in Egjit un implant pe distilazion de trape clamât «Crisopee di Cleopatre», lu doprà cun trapis dal vignâl che i vevin dât propit in Friûl. La creazion de sgnape e dai distilâts e je leade a strent cu la alchimie come estension de antiche pratiche de distilazion di jerbis aromatichis nassude in Asie meridionâl e po passade apont di Egjit.


text:
Il Friûl si dismôf
Nol è di pensâ che il Friûl al sedi stât dal dut indurmidît su la sô sorte dal 1420 in dì di vuê.
Al è simpri stât cualchidun de bande de puare int, predi o studiât, parfin siôr e ancje sorestant, che al veve capide la solfe, ma nol jere rivât adore di fâ grum e movi la int, in gjenerâl rassegnade a restâ furlane, ma ancje sotane. Cuant che i students furlans dal 1965, par vê la universitât furlane, a puartarin ator cartelons che a disevin: «Sveaitsi furlans», a metevin il dêt su la gruse. Si pues cjapâ chel an tant che l’an dal prin dismovisi dal Friûl. La situazion e jere cheste.
Dal 1964, par interès de politiche taliane che i disevin « centro-sinistra», e jere nassude la regjon speciâl Friûl-Vignesie Julie.
E jere tant speciâl che a vevin stabilît a Rome che Triest e veve di jessi la capitâl e i vevin strenzudis lis jentradis une vore di plui che no a dutis chês altris regjons speciâls sicu la Valdoste o il Trentin Südtirol.
I politics triestins e furlans (di nassite) che a àn dât dongje il statût de gnove regjon, a vevin smirât di cûr a slargjâ la braide par Triest, insotanint il Friûl.
Si veve ancje proponût di fâ valê dopli i vôts dai triestins tai rivuarts di chei dai furlans.
No je lade cussì, parcè che il Friûl al dave segns di dismovisi.
A vevin, tai plans che no si scrivin, ancje chê di parâ a tocs aministrativamentri il Friûl:
– cul plantâ la provincie di Pordenon;
– cul zontâ Çarvignan e la Basse cu la provincie di Gurize, par cjapâ dentri Monfalcon in chê di Triest.
Pe lôr belance si tratave di ecuilibri de gnove regjon. Fint in dì di vuê no ur è lade drete, par vie che il Friûl nol jere plui dal dut inçussît.
«Patrie dal Friûl» e cetancj scritôrs par furlan a çocavin i furlans, invidantju a viodi ce che a jerin e ce che a podevin deventâ.
Te prime ete la gnove regjon e tentâ di ingrumâ dut a Triest, puartant vie ai furlans dut ce che e podeve, cirint di fâ crodi che il bon al sarès vignût daspò: miôr al stave Triest, miôr al varès stât il Friûl doman.
Che al è chel di simpri; miôr al sta il paron e miôr al starà il famei. Ma no leve!
Dal 1965 e nassè la storie di vê la facoltât di Midisine tal ospedâl di Udin, par altri ben tressât.
I students i derin dentri: la politiche, cui gjornâi e la cuesture, e cirì di frenâju. Si è dismot un cantin che nol veve di padinâsi plui.
In chel gredei, par che la opare no si smamìs, al nassè ancje il « Moviment Friûl» pe difese dal popul furlan (1).
I partîts di çampe, di diestre e di mieç si insuririn, ancje par vie che dal 1967, il mês di Novembar, e saltà fûr une «Mozion dai predis» cun 529 firmis che e diseve il so dret a la politiche: su la universitât furlane, lis servitûts militârs, la migrazion, i puescj di lavôr, i contadins, la lenghe e la culture furlane. Al fo doprât ancje il vescul par taponâ la cite.
Ma ancje cheste volte al è stât dut dibant.
Cualchidun di sintiment al à ancje dit ai politics di capî i furlans, ma lôr a varessin vût di ameti di vê sbaliade politiche, e che i predis furlans a vevin il dirit di pensâ cul lôr cjâf a pro de lôr int.
Intant, tes elezions regjonâls dal 1968, il Moviment Friûl al vincè 3 conseîrs e cussì pe prime volte si fevelà di etnie e di minorance furlane tal consei regjonâl (2).
Cualchi conseîr furlan nol capive ce che al voleve dî etnie, par vie che no van indenant simpri chei che a àn cjâf, ma par solit chei che no ‘nd àn, al dîs un proverbi furlan. Cun tancj migrants furlans che a jerin, al jere nassût ancje un «Ente», che lu clamarin par talian «Friuli nel mondo».
Cun tant cûr e tantis buinis peraulis, simpri tal zei de mari Italie, al clucì i nestri emigrants, ma ce che al diseve e al faseve nol jere vonde.
Ancje i migrants, massime chei de Svuizare, si jerin dismots e a pratindevin une gnove politiche par no «scugnî lâ» pal mont, e par scomençâ a tornâ in Friûl.
E fo fate a Udin dal 1970 une conference de migrazion, plui par padinâ che altri, ma la micje si jere impiade e no si rivà a distudâle.
Ancje la glesie si è dismote in non dal Friûl.
Dal 1970, l’an che al à viodude la prime stampe dal Messâl Furlan pal an A, lis messis par furlan a son ladis cressint: pe int che e crôt, la messe te lenghe furlane e je stade cetant biele e devote. La burocrazie gleseastiche di Rome e à tentât di fermâ o almancul di frenâ la robe.
I politics (cristians?) di chenti a àn cirût di caparâsi (cuintri) cualchi predi in non da la Italie e dai jutoris dal guvier di Triest e di Rome. Ingraziant Idiu ancje chi nuie ce fâ!
Al è mo vêr, che tantis marutis in Friûl a àn cirût di tirâ sù par talian i lôr fruts, par vie che a crodin che a valin mancul se a son tirâts sù par furlan.
Chês biadis feminis a fasin paiâ ai lôr fruts il sotanisim de pedagogjie di putrops mestris di scuele, che si son dismenteâts che il nazionalisim patriotic nol è une buine dutrine par tirâ sù fruts e che no lein, lafè no! cualchi bon libri di vuê sul cont de lenghe dai gjenitôrs e dai fruts. Ma ingraziant Idiu i furlans ogni tic studiâts a stan gambiant strade: al è un onôr che i fîs a fevelin par furlan o almancul a son sigûrs che al è miôr che il frut al feveli dôs lenghis e no dome une.
Il Friûl, se nol è dismot, si dismôf.
pre Josef Marchet e pre Checo Placerean
I CLASSICS. 18 – CUINTRISTORIE DAL FRIÛL La albe de nestre Patrie............
Il Friûl si dismôf


text:
Ai 12 di lui di za 10 agns, propit il dì che il lunari nus regale la memorie dai Sants Ermacure e Fortunât, nus à lassâts Marie Del Fabbro, femine e compagne fedele tes batais passionadis pal Friûl di Felix Marchi. In chê ocasion pre Antoni, nol podeve fâ di mancul di ricuardâle, jê che cun Marchi lu vevin cjapât come fi d’anime e a lui i vevin consegnade la testade dal nestri gjornâl, sigûrs che lu varessin metût in buinis mans. Par ricuardâ Marie, che al è nestri dovê di ricognossince, o riproponìn il articul di pre Antoni, erêt spirituâl dal impegn culturâl, di autodeterminazions e cussientizazions a pro dai furlans di Marie e Felix insiemi cun pre Bepo Marchet. (pre Roman Michelot)
Se e ves podût sielzi la zornade par cumiatâsi di cheste tiere, no varès sielzût di miôr: l’albe dai dodis di lui, sagre dai sants Ermacure e Fortunât, fondadôrs e protetôrs di chest sflic benedet de braide di Diu. O stoi fevelant di Marie Del Fabbro, pe int di Mediis Marie di Place, parcè che dai barcons di cjase e sintive il scori legri de fontane e i glons resintins de gleseute di san Blâs, une perle dal 1500.
Marie e jere cognossude ancje come Marie Marchi, par vie dal om, Felix Marchi, che i passionâts des robis nostranis lu àn za metût tal firmament furlan come stele di prime grandece, ancje se apartade. E cun Marchi si slontanisi de Cjargne e si va tal cûr di Udin, in vie Marcjât Vieri, là che lui al comedave dincj e al progjetave une Patrie furlane sfrancjade di ogni baronie e autonome, par no dî indipendente. Di fat, sot dal titul dal setemanâl, al veve fat meti, in grant, chel di bessôi che al è stât bandonât masse a la svelte par critichis cence mani di int cence cjâf. «Il fat che no podin tornâ a metisi in pins di bessôi, nol vûl dî che no podin ministrâsi di bessôi» al à sclarît pre Checo Placerean intant dal taramot.
Ma tornìn a cheste femine fuarte e delicade, inteligjente e discrete, che e à puartât te mafie de vite citadine dut l’incjant des monts e dal cîl de Cjargne. A Udin e à cognossût Marchi, che al vignive de Cine, e cul timp si son volûts e maridâts, ancje se la distance di etât e jere grande: lui patriarcje espert di mont e jê une rose frescje di prât.Ma si son capîts, rispietâts, volûts ben e completâts. Jê e à cjapade part de sgrimie di lui e lui si è morestât a contat cun jê. A son deventâts viei in relative salût e sintiment. Lui al è muart dal 1986, a 97 agns, e jê e stave rivant a 94, di finîju ai 2 di Dicembar. Cumò a polsin insiemi te pâs di Soclêf e cu la benedizion che Diu al da ai siei fameis fedêi.
I furlans a son debit cun Marie e cun Felix par vie de Patrie dal Friûl e di une vite lungje di testemoneance coerente di amôr di patrie, di libertât, di vite. Un amôr profont e fuart, cence sentimentalisims e cence gnaulariis. Un amôr fat di fadie, di progjets, di batais, di displasês, come chel di ducj i profetis e testemonis che Diu nus mande. Dal 1946, in Fevrâr, al jes il prin numar dal gjornâl autonomistic. Al durarà fint ai prins agns ’50, cuant che pre Bepo Marchet, l’alter ego di Marchi e il penâl plui brilant e spiçât dai autonomiscj, al srarissarà la sô colaborazion pai ricats di dutis lis fuarcis, politichis e religjosis. Come dutis lis robis artesanâls, al larà indenant come che al podarà e fin che al podarà.
Dal 1957 al 1965 lu à direzût Marie di Place. Di un trat di timp in ca, cu la stesse fedeltât e passion, ancje se cun mancul virtût e tun contest economic, politic e culturâl dut diferent, lu ai cjapât in man jo. E lu ai cjapât des mans di Felix e di Marie come che un fi al cjape des mans dai gjenitôrs une ereditât preziose. Parcè che lôr, di cuant che si sin intivâts la prime volte, mi àn tratât di fi e mi àn consegnât, come une relicuie, la testade dal sfuei e ancje dutis lis copiis jessudis fint in chel moment.
Prin di murî, in plene luciditât e serenitât, e à volût lassâmi il ritrat a vueli dal so om, par che o tegni vive la sô memorie e impiade la lum de libertât e de identitât furlane.
Il Signôr i à parût di no indalegrâ il lôr fogolâr cuntune creature, ma la lôr vite no je stade sterpe. Parcè che ogni bon furlan al po ritignîsi fi e erêt di cheste copie straordenarie e Marie e po tignîsi in bon de sô maternitât spirituâl.
(pre Antoni Beline, La Vita Cattolica dai 22 di Lui 2006) ❚
IL FERÂL. La mari spirituâl de Patrie............
Ai 12 di lui di za 10 agns, propit il dì che il lunari nus regale la memorie dai Sants Ermacure e Fortunât, nus à lassâts Marie Del Fabbro, femine e compagne fedele tes batais passionadis pal Friûl di Felix Marchi. In chê ocasion pre Antoni, nol podeve fâ di mancul di ricuardâle, jê che cun Marchi lu vevin cjapât come fi d’anime e a lui i vevin consegnade la testade dal nestri gjornâl, sigûrs che lu varessin metût in buinis mans. Par ricuardâ Marie, che al è nestri dovê di ricognossince, o riproponìn il articul di pre Antoni, erêt spirituâl dal impegn culturâl, di autodeterminazions e cussientizazions a pro dai furlans di Marie e Felix insiemi cun pre Bepo Marchet. (pre Roman Michelot)


text:
Ancje chest an in ocasion dal avôt dal popul furlan pe fieste Sotscrit di Glesie Furlane, intal ultin numar de Patrie dal Friûl – Lui dal 2008 – al è stât publicât un comunicât dal titul: “Par onorâ pre Antoni e continuâ la sô vore tal so spirt”.
Secont me, a chest scrit no i è stade dade grafichementri la juste impuartance e cualchidun al po vêlu let cence pensâ aes conseguencis che al compuarte.
Il struc dal contignût al è chest: “Par jessi fedêi ai progjets, ai siums e al spirt di pre Antoni, par cognossilu e svicinâsi al so pinsîr, par madurî come popul furlan sfuarcìnsi e imparìn a lei i tescj origjinâi, ta chê lenghe che lui al à cussì tant amât e doprât. E je ancje la uniche maniere di gjoldi di plui il contignût e il stîl dal autôr. Chestis considerazions nus fasin pendâ, almancul par cumò (in avignî si viodarà), a no concedi la publicazion di traduzions dai libris di pre Antoni”.
Chest comunicât lu sotscrîf ancje jo e, se cualchidun al à cualchi dubi su la sô validitât, lu invidi a tornâlu a cjapâ in man par pensâi parsore. Di fat, lis motivazions che a vegnin puartadis par une sielte tâl mi somein fatis par amôr de persone di pre Antoni e par chel grant progjet culturâl che lui al à sostignût par dute la vite.
Il contrast no risolt tra furlan e talian cu la simpatie pal talian, al dipent de mancjance di stime pe nestre persone e pal nestri popul: conseguence di une scuele sbalade, de colonizazion supade e vuê, de teorie dal mont globalizât.
Al è il stes probleme di un Plevan che no mi lassave predicjâ intal so paîs parcè che al diseve: “E se al ven a Messe un che nol sa il furlan?”. Cheste domande rispueste e pandeve discredit di se, sotanance e mancjance di rispiet pe proprie int.
Cu la mode di privilegjiâ il talian sul furlan mai e començarà la liberazion dal nestri popul.
O ai stime, o soi abonât a lis rivistis de Societât Filologjiche Furlane “Ce fastu?” e “Sot la nape” ma o soi ancje convint che cun lôr la lenghe furlane e je za finide e soterade.
Vino di ridusi pre Antoni, par fâlu deventâ cualchidun, a jessi let par talian? Vino di peâlu ae sielte ideologjiche di “Ce fastu?”: al sarès un cumbinâ un maridaç disastrôs che lui nol varès mai acetât.
No stin a fâ passâ il talian come une grande operazion culturâl. A pensâle ben, no lu è nancje l’inglês. No stin a lâ a cirî grandecis fûr de nestre tiere, tradint il nestri patrimoni.
Secont me chest comunicât di Glesie Furlane al sclarìs lis aghis e lis posizions; al è un segnâl di contradizion ma nus invide a un esam di cussience sul amôr – rispiet pe nestre lenghe.
O pensi ae grande fadie di pre Antoni pe traduzion de Bibie par furlan: i è costadi studi, sudôr, lagrimis e sanc; in chês pagjinis al à metude anime e cûr. Par cuâl motîf tradusile, se i furlans a podevin leile par talian?
Mi plâs concludi chestis riflessions cjalant a la tô tombe, amì gno. Su la lapide il to testament al è clâr e nus segne la strade: “Signôr, visiti in ben di me, par dut ce che i ai fat al gno popul”.
pre Tonin Cjapielâr
MEDITANTLIS TAL SO CÛR – Par onorâ pre Antoni............
Ancje chest an in ocasion dal avôt dal popul furlan pe fieste Sotscrit di Glesie Furlane, intal ultin numar de Patrie dal Friûl – Lui dal 2008 – al è stât publicât un comunicât dal titul: “Par onorâ pre Antoni e continuâ la sô vore tal so spirt”.


text:
“None Luzie, contimi di nono Berto.” “Ce gust che tu mi domandis di lui, Tecle. Tu tu sês dut ce che o ai, dopo muarts i tiei gjenitôrs.” “Vuê al plûf, none. O podìn filâ e intant tu mi contis, dai!”
◆ “To nono si clamave Hugberth, al jere todesc de Baviere ma jo lu ai simpri clamât Berto. Al è capitât achì a Aquilee tal 1019 cul Patriarcje Popon. Al jere un so cjapitani e ancje amì di fruts. A jerin ducj i doi dal 998. Pense che jo o soi nassude tal 1000 e a disevin che e veve di vignî la fin dal mont: mil e no plui mil. Cumò o sin tal 1070 e o sin ancjemò achì… Insome, a pene rivât, to nono al è vignût a bevi te ostarie dal puart di gno pari Bidut, là che jo o devi une man. Biel, al jere il gno Berto: alt, biont e voi colôr dal cîl. Ma ancje jo no jeri mighe mâl, eh! Mi à olmade a colp. E jo lu smicjavi di scuindon. Cence che ti conti il rest, tal zîr di sîs mês si sin maridâts.”
◆ “Ce biel, none. E Popon?” “Tecle, il patriarcje, bavarês come il nono, par dî il vêr si clamave Wolfgang ma di ca des mont par ducj al jere Popon. Un biel zovin che al someave plui un soldât che no un predi. Ma al veve cjâf e tant studi. O sai dut di lui parcè che al veve une vore di confidence cun to nono Berto e chel mi contave dut, che si fidave. Al veve doi carûi: fâ fûr il patriarcjât pustiç di Grau e incressi il podê dal vêr patriarcje di Aquilee.”
◆ “Ce vevial cuintri di Grau, none?” “A Popon no i leve jù che a Grau al fos un altri patriarcje che si faseve clamâ “di Aquilee”. Al voleve tornâ a meti dongje dut il patriarcjât e gjavâ Grau des mans dai venezians. Il prin atac a Grau lu à fat tal ‘24. Cun to nono le veve pensade biele. Un cuatri dai nestris a son lâts a Grau vistûts di marcjadants, cuntun caratel di vin bon e lu àn vendût a bon presit. Cjapade confidence, i gradesans ur àn domandât ancjemò di chel vin. Tal doman, sot sere, chei cuatri a son rivâts in barcje cun cuatri botis grandis e lis àn discjamadis tal magazen par vendi tal doman. Ma vie pe gnot, di ogni bote a son saltâts fûr doi soldâts, cun to nono Berto a cjâf. Chescj a àn fat fûr lis vuardiis, a àn viert lis puartis di Grau e Popon al è jentrât cun dut l’esercit. Intant dal pestefruce, il patriarcje al à recuperadis lis relicuiis di Ermacore e Fortunât, che i interessave metilis te basiliche gnove di Aquilee”.
◆ “Ma, none, Grau al è ancjemò venezian!” “Vere, gnece, tante fature par nuie. La politiche e à metude la sô çate. Popon si à fat confermâ dal pape il podê su Grau. Dopo, daûr des protestis dai venezians, il pape ur à tornât a lôr la citât. Alore l’imperadôr i à fat cambiâ idee al pape a pro di Popon. Ae fin dal intric, il Concili i à dât reson ai venezians. Mi susti parcè che, par vê reson, a àn contadis dome bausiis, come chê che i oms di Popon a varessin robât dut a Grau, e fintremai che a varessin fate violence aes muiniis. Bausârs!”
◆ “None, parcè âstu fevelât di basiliche gnove? O crodevi che e fos vecje!” “E je antigone, Tecle. Ma cuant che o jeri frute e jere bandonade e plene di baraçs. Al è stât il patriarcje Popon a fâle sù gnove. Ma no dome chê. Al à fat tirâ sù lis muris de citât, cussì o sin sigûrs; al à implantât il munistîr des muiniis, il plui siôr de Patrie; al à dât vite al puart, che cumò ogni dì a son trabacui o che a rivin o che a van. La vore plui biele e je la basiliche, che no le à dome justade, ma slargjade e fate plui alte: une vorone! Par agns e jere int di ogni bande: muredôrs, cjalcinârs, architets, marangons, pichepiere, pitôrs, e ducj a vignivin a bevi te ostarie di gno pari. O ai viodût cui miei voi meti in pins lis coloniis antighis e sculpî i capitei gnûfs. O vevi confidence cui pitôrs che a vignivin di lontan. Popon in persone ur veve dit ce che a vevin di piturâ te abside: la Madone tal mieç dai martars di Aquilee. E dopo, plui in piçul, l’Imperadôr Corât II, la sô femine Gjisele (che e jere sô agne) e il so fantat Indrì. Di chê altre bande, al à volût che a piturassin l’imperadôr di prime, Indrì II e ancje lui, propit lui, Popon, cu la aureule cuadrade e il stamp de basiliche in man. Mi visi come cumò la dì de scree, cui gardenâi e 13 vescui. E jere la dì dopo di Sant Ermacore, ai 13 di Lui dal 1031. Ce fiestone! E il patriarcje al jere braurôs dal cjampanili. E o jerin braurôs ancje nô di Aquilee di vê un tor tant maestôs e alt plui di 40 pas. A disin che al è il plui alt dal mont. Popon, bolpat, al à volût che al fos plui alt di chei di Rome.
◆ “Ce gust, none, stâ a scoltâti.” “Va ben, frute, ma no sta a fermâ di filâ e fâs zirâ il fûs. Par finî, ti dîs che il patriarcje al è rivât a fâ dut chest parcè che al jere stât amì di trê imperadôrs e al à simpri scombatût par lôr. To nono Berto al è lât in vuere cul lui pardut. Al jere plui vie che a cjase. E i imperadôrs a àn premiade la fedeltât di Popon cun vilis, cjistiei e dirits che cumò a son dal patriarcjât. Pecjât che nol à molât chê fisse cuintri di Grau. Prime di murî al à tornât a atacâ chê citât. E je lade strucje, e il gno puar Berto al è stât copât dai venezians. Ludris! Il patriarcje lu à vaiût une vore e al à vût bon cûr cun nô. Nus à judâts e o ai podût vierzi cheste buteghe di lane. Popon al à propit meretât di jessi soterât juste tal mieç de sô basiliche. Dopo di lui, a son stâts trê sucessôrs lamis. Ah Tecle, no son plui i patriarcjis di une volte! Ancje se cumò a ‘nd è un che al fâs sperâ ben parcè che al è in cubie cul imperadôr Indrì IV. Si clame Siart.” ❚


text:
«A son claps / come lis peraulis / peadis / a une tiere, / slissadis de aghe / come une cjarece / e di fûc / cuant che il soreli / al bruse. / Claps / che il timp / nol consume / come il spirt / di un sintiment / che al reste / par simpri / come piere / no strussiade / de buere / che e stralûs / tal rai di lune»
Chest il test de prime poesie (ripuartade ancje in cuarte di cuviertine) di cheste racuelte che i da ancje il titul a dut il libri. Un libri elegant e ben curât, editât par cure dal Istitût Achille Tellini di Manzan, inte sô golaine Leteradure.
Egle Taverna e inricjìs cussì doi filons de poesie furlane: chel dal Friûl di soreli jevât e chel de poesie al feminin, che za al cognòs lis vôs ferbintis di Novella Cantarutti, Elsa Buiese, Nadia Paoluzzo, Ida Vallerugo e ancje chê resinte di Lussia di Uanis.
Cheste racuelte si presente in trê sezions, dôs di poesie e une di prosis. Lis primis cuarantecuatri lirichis a son nassudis par furlan e la autore nus da la traduzion taliane (e par dôs ancje une biele traduzion par spagnûl); chês altris dodis a nassin par talian e a son stadis voltadis par furlan. E infin, siet contis in prose inte dople version furlane e taliane.
I argoments a son chei che za si cjatin in dute la produzion poetiche di Egle, vâl a dî la nature, prime di dut, cjalade cun voli naif, scuasi di frut pront a maraveâsi in rimpet dai spetacui che jê e je buine di ufrînus (o segnalarès in particolâr, di chest pont di viste, la poesie Avrîl di p. 81); leât cun chest argoment al è chel de nostalgjie pe infanzie, dal displasê pe pierdite di un mont, chel de civiltât contadine, che nol è plui, cancelât di un progrès che no simpri al à rispietât la culture, la lenghe e nancje cualchi volte la dignitât de persone. Leade al cori des stagjons e je ancje une altre tematiche, chê de liturgjie, vâl a dî des fiestis o solenitâts religjosis che a compagnavin i moments de vite des personis.
Il libri al è insiorât di ben cuatri introduzions: chê di Luîs Gjeromet, president dal circul Tellini, chê dal sindic di Migjee (paîs di divignince de autore, mai dismenteât), chê dal president de Casse rurâl di Caprive, Fare e Lucinins e chê di Odorico Serena, come simpri robuste, documentade e plene di riferiments culturâi sigûrs.
In plui, ancje la Taverna stesse e introdûs la sô vore, mostrant ce che e je, pal so mût di viodi, la poesie.
✒ Laurin Zuan Nardin
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Pal Mittelfest un spetacul
in colaborazion cun ARLeF
Al torne simpri e forsit nol è mai lât vie, di cuant che al è rivât in Friûl. Al jere l’an 1560. E ancje di muart, rivade a Acuilee tal 1582, la sô musiche e la so liende religjose e esistenziâl, e continue a fâ vibrâ lis cuardis e lis gjambis dai furlans.
◆ Il music, predi, altarist tal domo di Udin e daspò mestri di capele inte Basiliche di Acuilee, acusât dal tribunâl de incuisizion tal 1563 di necromanzie e di pratichis ocultis, al torne a cjase e chest viaç cuntun spetacul dal titul “Giorgio Mainerio, un misteri furlan”. Musiche antighe e eletroniche miscliçadis insiemi, recitazion in plui lenghis, coreutiche, videoinstalazions, un grant spetacul ideât e direzût dal musicolic Marco Maria Tosolini, cu la colaborazion inte dramaturgjie di Paolo Antonio Simioni, che al interprete Mainero. Une produzion che e conferme lis sinergjiis tra Mittelfest e ARLeF, la Agjenzie Regjonâl pe Lenghe Furlane, cun altris tantis realtâts che a colaborin par cheste imprese, tant che il Teatri Stabil Furlan, La Fondazion Liriche Verdi e il Conservatori di Triest, Musicologi, il Comun di Udin, i Cjastinârs e la Compagnie Teatrâl di Ruvigne, il grup storic Citât di Palme e cul patrocini dal Comun di Ruvigne. L’apontament al è par domenie ai 13 di Setembar tal teatri Ristori di Cividât (mittelfest.org), par rivivi, cun ricostruzions storichis e senis di avanvuardie, la storie di Mainerio, un om di largje culture che al à dât cetant ae musiche e in particolâr cul “Primo libro de’ balli”, editât a Vignesie intal 1578. Une prime antologjie di bai europeans che e conte vincjeun composizions scritis par podê jessi sunadis cun cualsisedi strument. Tra chestis, lis famosis “La puta nera”, “Ballo furlano”, “L’arboscello”, “Schiarazola Marazola”, interpretade ancje in chescj timps di cetancj musiciscj di ogni gjenar. Un autôr che al à lassât ancje bielis pagjinis di musiche sacre, tant che i dîs “Magnificat” metûts dongje tal titul “Sacra cantica Beatissimae M Virg omnitonum sex vocum parium canenda”, e il motet “O sacrum convivium”. La storie e viôt , in plui di Simioni intal rûl di Mainerio, Massimiliano Sassi in chel di Fra Felice da Montefalco, Gianna Barbacetto inte Puta Nera, Nauli Pauli tal Benandant Orso Zanutto, Martina Buttazzoni inte Agane e Paola Bacchetti intune fantasime, e la partecipazion straordenarie di Gabriele De Cecco tal rûl dal frut sparît. Musichis antighis di Fabio Accurso e eletroacustichis di Angelo Comisso.
◆ Al dîs l’ideadôr Marco Maria Tosolini: «Il spetacul – che al puartarà cun se ancje elements dal contest plurilinguistic e pluriculturâl dal nestri teritori – si manifestarà intune sorte di opare videoteatrâl realizade in plui localitâts furlanis, che dome sul finî e cjaparà “cuarp” sul palc. L’audio in esafonie al judarà a creâ efiets sensoriâi une vore particolârs. Il public al sarà part ative de pièce, ma, stant che si trate di un Misteri, no si puedin disvelâ daurman dutis lis sorpresis». ❚
Si disvele il misteri furlan di Giorgio MainerioAlessio Screm
Pal Mittelfest un spetacul


text:
Carli Sgorlon, mancjât la gnot di Nadâl dal 2009, al è sigûr il romanzîr furlan plui famôs, ma un dai mancul furlaniscj di chei che a vedin scrit par furlan.
Su la cualitât artistiche e de scriture si à fevelât miôr di cemût che o fasarès jo. Ma dilà des celebrazions, che cualchidun si è lamentât che no jerin avonde, un grant al va onorât ancje cu la veretât e no dome cu lis trombis de retoriche: di Sgorlon tant che inteletuâl al va marcât alc.
CUINTRI LA BIBIE_ «Sgorlon nol è dai nestris» si intitulave la rispueste che pre Toni Beline – intal Lui dal 1984 – al deve su La Patrie ae letare “G. M.” di Gurize che al protestave: «(…) ancje vint stime, sicu furlan, pal nestri grant scritôr Carli Sgorlon, distès no aceti la sô viodude che la Bibie voltade par furlan e sedi une vore “artificiosa” che no ves coventât. Par cuale reson? Secont lui, parcè che “i furlans a podevin benissin leisi la Bibie par talian”. (…)».
Sgorlon al de di fat chel judizi penç su la Bibie par furlan, opare che par ducj e insiore la nestre lenghe. E no dome: a ogni pas indevant in Parlament de leç 482 su la tutele des minorancis linguistichis (aprovade tal 1999), e jesseve une interviste al romanzîr li al marcave la inutilitât dal provediment.
OM DI ALTRIS TIMPS_ Si à vût let che al jere un om di altris timps. E di fat al jere cussì: al veve la mentalitât de Societât Filologjiche che Felix Marchi al diseve: «Co Mussolin no le à disfate, al vûl dî che i leve ben». Chê Filologjiche, e chê classe dirigjent furlane che i de cuintri a fuart a Achille Tellini e ai altris furlaniscj: il furlan al jere une “sentinele orientâl”, il popul furlan «salt, onest e lavoradôr» un fedêl servidôr de Italie. La logjiche de “Piçule Patrie” rispiet a une che e varès di jessi chê grande: la Italie. Cui che al scombateve pal Friûl al jere “austriacant”. Passade la Seconde Vuere cheste mentalitât si mude ma e reste, par scombati il comunisim: di “austriacant” cui che si bat pal Friûl al devente “titin” e il furlan al covente massime par fâi cuintri al mont slâf-comunist.
I FURLANS PAR SGORLON_ Tes intervistis Sgorlon al descrîf il popul furlan tant che «un popolo di contadini, di povera gente, di emigranti, (…) non ha avuto il periodo comunale, non ha avuto il periodo rinascimentale tantomeno quello umanistico. Io cerco di raccontare la storia di un popolo che nessuno ha scritto». La storie di un popul sconfit de storie, si diseve de sô opare.
Nissun acen a la Joibe Grasse dal 1511, il riviel plui grant de storie rinassimentâl che al obleà Vignesie a inmaneâ la Contadinance par rapresentâ i dirits dai contadins, o de Universitât di Cividât vie par jessi inviade dal 1353 (tant par dî, chê di Viene e ven fondade intal 1365), o che dal 1231 si vè la prime sentade dal Parlament furlan (la Magna Charta e je dal 1215), o dal Patriarcjât… Cence smenteâsi il taramot dal 1976 li che il Friûl nol è stât sconfit ma al è rivât a tirâsi sù, unît de sô lenghe. Invezit al celebrà la figure di Marc di Davian, tant par gambiâ un furlan servidôr, in chel câs dal Imperadôr Austriac.
IL GAMBIAMENT DI IDEE_ Di resint però al veve declarât di vê gambiade idee. Il motîf? Subit dit: in face de grande menace dai “extracomunitaris”, puars oms che a vegnin a cirî lavôr – come i furlans a faserin une volte – , il furlan al devente util par difindisi di chestis gnovis culturis. No par nuie Sgorlon al à vût il grant agrât dal senadôr de Leghe Mario Pittoni (no un dai piês in fat di furlan, ma simpri fedêl al so “capo”: Milan). Piês il tacon de buse, insumis: ancjemò une volte il furlan al covente, ma par difindi la Italie, migo parcè che al vedi une sô dignitât.
I MERITS_ Si à di dî però che pe plui part dai furlans e talians, de opare di Sgorlon i restarà nome che il popul furlan al è nobil, dignitôs, e che al à une lenghe. Ancje se par lui al jere un popul, ma sconfit, che al veve une lenghe, ma no plui util. Al restarà che al veve gambiade idee. Ancje se la idee le à gambiade par la emergjence causade di cualchi nemì.
Vino di ringraziâlu – nô sostegnidôrs de identitât furlane – par chest che al è un grant servizi, ma dal dut involontari? No sai.
Dree Venier
BASTIAN CONTRARI. Sgorlon nol jere un dai nestris............
Carli Sgorlon, mancjât la gnot di Nadâl dal 2009, al è sigûr il romanzîr furlan plui famôs, ma un dai mancul furlaniscj di chei che a vedin scrit par furlan.


text: Un benstâ familiâr che si inmanee cun diviersis azions tant che la creazion di cerclis virtuôs di volontariât, la poie ae domiciliaritât par un invecjament atîf e il coinvolziment dai plui zovins te comunitât. O fevelìn di “Welfare di famiglia: promotori di salute per la comunità”, il progjet puartât indenant za di doi agns de cooperative “Athena – Città della psicologia”, sostignût de Fondazione Friuli midiant dal bant welfare. La Coop Athena e je nassude tal 2014: e met adun un grup di professioniscj tal cjamp de psicologjie, de psicoterapie, ma ancje miedis e assistents sociâi. Cheste scuadre e à inviât cun chest progjet une schirie di ativitâts che a interessin sedi lis fameis che i anzians: «O lavorìn – e spieghe la presidente Giuseppina Guarino – cu lis fameis che a dan acet a fruts in afidament, par judâlis a frontâ la situazion, ma ancje cun chês che a àn anzians, e ancje in chel câs o din il nestri contribût par rindi plui semplice la gjestion. E po, o promovìn cors di formazion, a pro dai ambits sanitaris». Athena a Tarcint e puarte indenant azions sul afidament familiâr, a Udin cors par potenziâ lis competencis familiâr e e je operative ancje a San Zorç di Nojâr e Çarvignan, frontant temis tant che la demence in tarde etât. Dut chest al ven fat midiant de colaborazion cui distrets sanitaris ma ancje cuntune vore di realtâts culturâls tant che i grups teatrâi “Teatro del silenzio” e “Brat”, doprant la culture come stimul pes emozions par cirî di fâ cressi lis personis e di rindilis autonomis, ma ancje cun altris realtâts tant che il centri servizis volontariât, par coordenâsi. Un lavôr impuartant che cu la emergjence coronavirus lu divente inmò di plui, viodût che chest al à puartât i fruts a stâ lontans de scuele e al riscje di causâ l’isolament dai vielis: «Alc o vin za inviât – e dîs Guarino – come par esempli lis videoconferencis par dâ indicazions aes fameis. Cui plui anzians, o pensìn di doprâ i tablets par permetiur di jessi colegâts, ma ancje altris robis: une idee e je chê di colaborâ cu lis radios locâls par insuazâ programs dedicâts a lôr». ❚


text:
Al jere dut cjapât de emozion Jan, joibe di sere: a nol finive plui di fâ domandis a Odilo su ce ch’al varès viodût di uciei e di bestiis a Gradiscje. Si capive ben che i tignive un grum parcè che nol saveve nancje ce ch’e je une fiere. Al ubidive al prin colp a dut chel ch’al diseve Odilo cence “ma” e cence discuti! Ancje in machine a si preocupave su cetante strade che e restave ancjemò di fâ.
Cuant ch’o sin rivâts o vevin ducj trê un pôc di frêt cun chês cuatri gotis di ploie ch’a vignivin jù.
Al saveve che il nono al varès cirût dai ucieluts piçui par metiju inte scjaipule dongje cjase, fate sù par un cubie di rusignûi gjaponês ma restade un grum di timp vueide par vie che a costuçin bei bêçs. Cumò però il nono al jere stuf di viodile vueide e plene di jerbe (che o gjavi jo, ma nol vûl disi nuie) e vie in zîr pai bancuts jenfri scjaipulis cun uciei di cetantis cualitâts. “Odilo âstu di cjoli chel biel pampagal a chi?” No, lu ài za vût… Zire che ti zire o sin rivâts dongje di un ch’al veve insets e li al piçul i tremave parfin la vôs cuant che i diseve a Odilo di cjalâ intes scjatulis chês bestiis che a someavin propit dai stecs. Cheste dai insets e je la sô passion plui grande in chest moment e al zire come un sienziât intal so zardin e ancje chi di noaltris cun tra i dêts simpri alc cu la tele di ragn o paveis o zupets o ce dal diaul che al rive a tirâ fûr di ogni cjanton. Intune butilie vueide di plastiche une biele manade di insets stecs, intune altre un inset fuee cu la code riçade par sù come un sgarpion: al jere il so mont tant desiderât e cumò lu veve!
Il siôr ch’al vendeve al à dât un grum di informazions su ce fâ e cuant fâlu ma jo o pensavi che lui nol scoltàs, emozionât come ch’al jere di vêju ducj par lui. Par ubidience dopo al vignive daûr di noaltris doi, domandant cun vosute di mêl cuant che o saressin tornâts a cjase. Ancje Odilo a ‘nd à cjolt uns cuatri ucieluts piçui e cussì dopo vê viodût ancje falcuts, animâi di zoo, animâi di curtîl plen di frêt ma ben strentis lis butiliis tes mans, nol viodeve l’ore di rivâ a cjase.
Mangjâ in premure par viodi cemût che Odilo i parecjave il tierari par lis creaturis: un acuari, residuât di une passion di cetancj agns indaûr, al è deventât la cjase pai i insets stec cuntun biel grum di fueis di baraçs par la lôr fan. Però nol podeve puartà l’acuari a cjase a Sant Andrât e nancje pensâsi di lâ a cjase cence almancul une creature! Intun bocon di vâs di veri al è finût il preziôs inset fuee ch’al manezave come chei par television! Come une metraie a cjase al contave a mulin dut chel ch’al veve viodût e mi soi inacuarte che al veve memoreât peraule par peraule chel ch’al veve dît il siôr ch’al veve vendût i insets! Branduardi al cjantarès “Alla fiera dell’est per due soldi mio padre comprò..” ma Jan al cjante: “ “Inte fiere di Gradiscje (nono) Odilo a mi comprà insets che mi plasononin (par dîle come ch’a disin a Çarvignan).
di Barbara Battel


text:
A jerin dôs scuelis principâls di scrivi par furlan, chê di pre Josef Marchet e de Filologjiche e chê di pre Domeni Zanier e di Int Furlane e Glesie Furlane. Po, tai agns Setante, si zontarin chê di Scuele Furlane e di Giorgio Faggin, codificade tal Vocabolario della Lingua Friulana dal 1985. Tancj po a jerin chei che a inventavin altris sistemis.
Pôcs a capirin che la soluzion par meti fin ae anarchie des grafiis no jere dome tecnico-linguistiche ma politiche. Le capirin tal Moviment Friûl e il plan par rivâ a une grafie unitarie normalizade, coerente e semplificade, precundizion par une gnove politiche linguistiche de lenghe furlane, al fo eleborât tal Moviment Friûl, parie cul scheme di leç che po e deventà la LR 15/97, che e inviave la gnove politiche linguistiche e ricognosseve ancje la uficialitât de grafie normalizade individuade dîs agns prin des Provinciis dal Friûl. Il plan al fo presentât di cui che al firme chest articul e al fo acetât dal assessôr ae culture de Provincie di Udin Oscarre Lepre.
Si istituì une Comission ricognossude dal Consei de Provincie, membris Adrian Cescje (president), Etelredo Pascolo, Gianni Nazzi, Silvana Fachin Schiavi, Erando Sgubin, Giancarlo Ricci, Amedeo Giacomini, Aldo Moretti, Giovanni Frau, Piera Rizzolatti, Nereo Perini, che e lavorà dal Jugn 1985 al Setembar 1985, e nomenà un arbitri pe sielte definitive, Xavier Lamuela, che al presentà la sielte tal Otubar dal 1986, che e fo publicade tal Zenâr dal 1988.
No ducj in chê volte a acetarin la propueste di Lamuela, dome il Moviment Friûl, Scuele Furlane, la Union dai Scritôrs Furlans e La Patrie dal Friûl. Ma cuant che e fo ricognossude grafie uficiâl de LR 15/96, e dopo che e passà la prove dal ricors de Societât Filologjiche Furlane tal 1996-97 cuintri il decret che le ricognosseve, si difondè cun facilitât, massime in gracie dai struments linguistics eletronics (Dizionari Ortografic Furlan, Coretôr Ortografic Furlan, Grant Dizionari Bilengâl TF), che cence la normalizazion de grafie no varessin podût sei dâts dongje. ❚
✒ Adrian Cescje
30 agns di grafie uficiâl de lenghe furlane: il percors............
A jerin dôs scuelis principâls di scrivi par furlan, chê di pre Josef Marchet e de Filologjiche e chê di pre Domeni Zanier e di Int Furlane e Glesie Furlane. Po, tai agns Setante, si zontarin chê di Scuele Furlane e di Giorgio Faggin, codificade tal Vocabolario della Lingua Friulana dal 1985. Tancj po a jerin chei che a inventavin altris sistemis.


text:
La ocasion storiche par che l’autonomisim al deventàs une prassi politiche inlidrisade in profonditât e in maniere permanente sul teritori de Patrie dal Friûl i Furlans le àn vude.
PASSE 30 AGNS DI PRESINCE_ Dal 1966 fint ai agns 90 a àn vude la disponibilitât di un partît autonomist compagn che in Sud Tirôl e in Val di Aoste, il Moviment Friûl, ma no’ndi àn aprofitât. No i àn dât plui dal 5-6% di fuarce eletorâl in medie regjonâl, ancje se si capive une vore ben che il potenziâl di consens sui siei programs al jere une vore plui larc di chê percentuâl, tant al è vêr che al rivave a meti in moviment une vore di int su obietîfs particolârs e impuartants, e chei altris partîts si sintivin condizionâts par la pôre che a vevin di pierdi eletorât di simpatie autonomiste. Dut câs, cun chel puar 5-6%, inte ete di Gladio, l’MF par un cuart di secul al à tignude une mobilitazion autonomiste organizade e continue in Friûl, sul teritori e tes istituzions, fasint risultâts storics impuartants, che plui tart a voltis si son atribuîts altris, o a altris. Al jere nassût di un moviment partît de societât furlane, e al contave suntun orientament autonomist de societât stesse une vore larc, plui dal consens eletorâl che al riceveve, che lu seguive cun atenzion.
CE RESTIAL VUÊ?_ Ma cumò, tal 2011, esistie une fuarce autonomiste organizade? e esistie te societât furlane une culture autonomiste cu la disponibilitât politiche e esprimisi come tâl? Il Moviment Friûl vuê al è une memorie, che le custodissin e le vuardiin une part di chei che lu àn vuidât dai agns 60 a cuant che al è stât decretât il so ritîr tai agns 90. Chê memorie e dîs che une fuarce autonomiste organizade cumò no esist, ma salacor no esistin plui nancje chê disponibilitât e chê culture autonomiste te societât furlane che une volte e deve dome il 5-6% al partît autonomist, che e tignive il rest par chei altris partîts, ma che su obietîfs impuartants e particolârs, come par esempli la istituzion de universitât furlane, il ricognossiment istituzionâl de lenghe, i criteris de ricostruzion dopo dal taramot, e seguive l’MF. Se e esistès, no assistarès cence reazion di place aes tentazions di une retore Compagno e di une classe politiche che e à rineade la identitât furlane, di cedi un toc a la volte la Universitât dal Friûl a chê di Triest, e tornâ aes cundizion di prin dal taramot, li che la massonarie de unitât regjonâl le à simpri volude, anulant lis lotis di une gjenerazion di furlans per vêle, e vêle autonome. O ancje, e varès manifestât cun fuarce pôcs agns fa cuintri di un rifasiment dal statût de regjon che al ignore la identitât teritoriâl e linguistiche dal Friûl. La comunitât furlane e je sbregade, dissociade, stranide, e je daûr a pierdi la identitât plui profonde parie cu la lenghe. Chel pôc di orgoi di se che e à vût, che al varès vût di esprimisi in forme politiche e autonomiste, lu à savût esprimi dantji dome un 5-6% di pês politic al Moviment Friûl, e jal à gjavât in part ae fin dai agns 80. Tancj si son declarâts autonomiscj cui agns 90, parcè che dopo dal ritîr dal MF a pensavin che al restàs par lôr un spazi politic di jemplâ, ma no lu àn mai savût sostituî, e par cualchidun la autonomie si è identificade e esauride cu la fortune politiche de sô persone. Lis cundizions sociâls dal Friûl cumò no son chês dal 1966. L’autonomisim nol varès bisugne cumò di pretindi il svilup di une tiere di emigrazion, bandonade de politiche e destinade aes casermis de Vuere Frede.
CE CHE AL COVENTARÈS_ Autonomisim vuê al varès ancjemò une reson di sei par esprimi chês bisugnis di une comunitât teritoriâl che a corin risi di sei trascuradis tant plui fuarte che e je la maree de globalizazion. La politiche autonomiste di une comunitât le pues garantî inte sô espression plui complete dome une organizazion autonome e autonomiste come che al jere l’MF, espression des bisugnis di chê comunitât, riferide dome a chel teritori. Intun sisteme di teritoris e stâts interdipendents, plui un popul al è cussient de sô identitât storiche, nazionâl e linguistiche, e le manifeste intun partît di autonomie, plui al conte e si difint dal sfrutament, de emargjinazion e de disgregazion. Ma i Furlans a àn acetade la distruzion di chest e di chê, par cori daûr, ancje pe politiche di cjase lôr, come che a àn fat simpri, a identitâts che no son la lôr, e a partîts che no son furlans.
Marco De Agostini, segretari politic dal MF
ATUALITÂT – La ocasion pierdude............
La ocasion storiche par che l’autonomisim al deventàs une prassi politiche inlidrisade in profonditât e in maniere permanente sul teritori de Patrie dal Friûl i Furlans le àn vude.


text:
Il mensîl in lenghe furlane «Ladins dal Friûl» al fâs dîs agns. Il sfuei, di fat, al è stât fondât tal 1998 dal diretôr responsabil Renzo Balzan, cun editôr la associazion culturâl «Friûl tal Nord». In chescj dîs agns a son jessûts 120 numars dal gjornâl cun passe mil articui su argoments difarents: leterature, recensions, storie, tradizions e atualitât, cuntune atenzion particolâr ai temis de autonomie.
Scrit dut par furlan e componût, fotocopiât e spedît in propri par ridusi il plui pussibil i coscj, il gjornâl al à simpri vude la smire di mantignî, e infuartî, i rapuarts e i scambis culturâi cun chês altris regjons ladinis des Dolomitis e dai Grisons svuizars, di fat in ogni numar dal sfuei si cjate une pagjine di informazion sui fats de cronache e de culture di chei altris grops ladins.
Dal 2002 e je stade inviade la publicazion di «Ladins dal Friûl» on-line sul web, che cumò al è stât a pene rignuvît e al à screade la gnove direzion internet:
www.ladinsdalfriul.eu
Te suaze de cunvigne sul gjornalisim ladin fate a metât di Mai a Vich (par talian: Vigo di Fassa, provincie di Trent, viôt pagj. XX, ndr.), o vin fat cualchi domande al diretôr Balzan.
10 agns di «Ladins dal Friûl»: cemût la salût dal sfuei?
Ben, fin tant che e va ben chê dal diretôr. Il sfuei al è un gjornâl di testemoneance e i contribûts a son limitâts, ma no si mole mai: impuartant cumò al è stât lâ in Internet.
Cuâi sono i rapuarts jenfri i ladins in dì di vuê?
A part cheste biele iniziative dal incuintri dai gjornaliscj o sin intun moment di ferme. No son plui personaçs tant che Agnul Pittana che al tignive i rapuarts cui Romançs de Svuizare o come Lois Crafonara dal istutût ladin de Val Badie, cumò metût un tic in bande, che al vignive dispès in Friûl. O speri che cheste cunvigne e puedi screâ une gnove stagjon di contats, magari tacant cul memoreâ i grancj personaçs che si son batûts pe unitât ladine dal passât, tant che Pitane o Tellini.
«Ladins dal Friûl»: fats 10 agns e gnûf sît Internet............
Il mensîl in lenghe furlane «Ladins dal Friûl» al fâs dîs agns. Il sfuei, di fat, al è stât fondât tal 1998 dal diretôr responsabil Renzo Balzan, cun editôr la associazion culturâl «Friûl tal Nord». In chescj dîs agns a son jessûts 120 numars dal gjornâl cun passe mil articui su argoments difarents: leterature, recensions, storie, tradizions e atualitât, cuntune atenzion particolâr ai temis de autonomie.


text:
Il Nobel pe Pâs dal 2012 al va ae Union Europeane. Lu à decidût ae unanimitât il Comitât norvegjês che al sta daûr dal premi. In cheste maniere e je stade ricognossude la funzion impuartantone che il procès di integrazion continentâl al à vût pe pâs, pe democrazie e pai dirits umans in Europe, a tacâ de fin de Seconde Vuere Mondiâl fintremai al dì di vuê.
Il premi al rive intune fase une vore dificile sei de vite istituzionâl de Union sei dal percors di unificazion intal so complès e cussì al cjape sù ancje un altris significât. Cun di fat, par doprâ lis peraulis di Jacques Delors, un dai protagoniscj dal rilanç dal procès di integrazion tai agns Otante, si pues dî che il Nobel al è ancje «un incoragjament a lâ indenant su chê strade e fâ sù la Europe unide».
Un ricognossiment par ce che al è stât fat, un incoragjament par che no si pierdi cheste direzion tal avignî, ma salacor ancje alc altri. Dongje dai efiets positîfs de integrazion europeane pe pâs tal continent e soredut te sô part ocidentâl, il Premi in maniere implicite al somee meti in evidence propit i ponts debii di chel procès e des istituzions che ancjemò in dì di vuê a son clamadis “comunitariis”. Magari cussì no, e je ancjemò masse pocje Europe e chest si lu viôt in particolâr par ce che al tocje la presince de UE par difindi e garantî la pâs tal mont.
In dì di vuê a nivel mondiâl la Union no conte nuie e a contin – o a crodin di contâ alc – dome i siei Stâts membris, che a tacâ dal Ream Unît e de France a fasin a gare a cui che al mostre di sei plui fuart e plui autorevul par so cont o in relazion cui Stâts Unîts de Americhe. Cussì, in sostance, no esist une vere politiche de Europe viers il forest, cemût che al salte fûr in dutis lis situazions di crisi, dal Afganistan ae Sirie.
Claudio Cressati, che al è president regjonâl dal MFE (Moviment federalist european) e de Academie europeiste dal Friûl-VJ e che al insegne Storie e politichis de integrazion europeane li de Universitât dal Friûl, al conferme cheste analisi e al zonte: «Al è ancje par chest che al covente rinfuartî la UE e dâ aes sôs istituzions plui competencis e plui sovranitât su fondis democratichis». Un ricognossiment e un incoragjament. ■
MARCO STOLFO
FRIÛL EUROPE. Il Nobel pe Pâs ae Union Europeane: un ricognossiment e un incoragjament............
Il Nobel pe Pâs dal 2012 al va ae Union Europeane. Lu à decidût ae unanimitât il Comitât norvegjês che al sta daûr dal premi. In cheste maniere e je stade ricognossude la funzion impuartantone che il procès di integrazion continentâl al à vût pe pâs, pe democrazie e pai dirits umans in Europe, a tacâ de fin de Seconde Vuere Mondiâl fintremai al dì di vuê.


text:
I lûcs sants
Se la condizion naturâl dal om e je chê dal cjaminâ e par cjaminâ si scuen vê un o plui ponts di riferiment, nol è di maraveâsi se ducj i popui, di dutis lis religjons e culturis, a àn i lôr ponts di riferiment. Che a puedin jessi cronologjic o cosmologjic o peâts a un lûc precîs. O varìn cussì i timps sants o fiestis e i lûcs sants o santuaris.
Dal moment che il cjaminâ dal om al à plui metis pal fat che al à plui motivazions, o varìn fiestis e lûcs peâts ae culture, ae storie, ae musiche, ae archeologjie, ae memorie, ae afietivitât e vie indenant. No ai nissune pôre a dî che al pues deventâ »Santuari» un libri, un lûc, un fat, une esperience, une persone. Cu la stesse impuartance di un santuari religjôs, dal moment che al jude l’om intune sô dimension e dibisugne vitâl. No podìn continuâ a ripeti la falope e la violence de sacralizazion totâl e esclusive, là che a valin dome lis glesiis e i predis e lis funzions. Ancje une fabriche e pues deventâ un lûc sant, dal moment che mi permet di vuadagnâmi il pan par me e pai miei fîs, come che par vieri a jerin santuaris i cjamps, i prâts, lis stalis e i »lûcs» des monts.
Ma chi o feveli dal aspiet religjôs dal om e duncje dai santuaris religjôs. Jo o ai zirât pôc, ancje se chel pôc al è tant rispiet ae pluritât de int che no pues permetisi il lus di bandonâ vacje e vidiel e partî. O ai cirût alore di zirâ cu la fantasie, cu la leture, scoltant cun atenzion e curiositât chei che a àn stât ator pal globi.
Lassant stâ i pelegrinaçs dai musulmans a la Meche, vonde classics e cognossûts, a contin che la usance dal pelegrinaç e je cognossude tai popui di civiltât precolombiane de Americhe Latine, che a traviersin lis monts par centenârs e miârs di chilometris par rimpinâsi su lis spicis plui altis e sacris. Ancjemò di plui vie pe Asie, scune di grande civiltât e di religjositât profonde. Il Tibet al è dut un santuari parcè che la uniche concezion culturâl e je chê religjose e teocratiche. Di fat a fevelin di processions fatis tor ator di cualchi mont sante adiriture in zenoglon. Stesse robe pe Indie, cu lis sôs citâts santis, cui siei flums sants, cui pelegrinaçs viers la risultive dai flums stes, tai glaçârs imaculâts da la Himalaya.
La robe curiose di chescj pelegrinaçs nol è tant il lûc sant o »glesie», ma la sielte e la modalitât dal pelegrinaç. Il zirâ tor ator di une mont al è un fat clarementri religjôs, parcè che un dai ponts di fonde de religjon e je la vision circolâr o cicliche de vite, intindude come forme di perfezion e di assesi. Stes discors pal moviment assensionâl intindût come cirî la spice de mont o la risultive di un flum. La mont, metude in alt e cerclade di nûi, e je il lûc là che Diu al à la sô cjase. In plui e je metude in alt, vadì tal pont plui distant de tiere e plui dongje dal cîl. Ancje il cirî la risultive di un flum e à un significât assetic, parcè che la nassite mi riclame lis aghis primordiâls, vergjinis, che a scaturissin de profonditât de tiere.
Se si vûl purificâsi, no si va là che la aghe e je sporcjade des robis che l’om al bute vie e tant mancul inte fôs, là che l’incuinament al è al colm, ma te risultive, là che la claritât de aghe mi riclame la bielece origjinarie de creazion, chest mont incontaminât che al è in ogni religjon. No sai se al è par memorie di un ben vût e pierdût o come brame di un mont che al è dome tal nestri subcussient. O sai però che si va a cirî cheste vergjinitât, chest mont no comprometût, cheste inocence e armonie.
Ancje i nestris santuaris tradizionâi, cjalant ben, a àn cheste carateristiche. O che a son metûts insom di une mont o che a son fats sù dongje di une risultive o une aghe curint. O ancje, i plui prosaics, tal mieç dai cjamps. In ogni câs intun lûc »altri» rispiet ae prosaicitât dal vivi di ogni dì. Ma sigurementri si preferìs il pont o il lûc là che e partìs une esperience o une storie rispiet al pont là che e finìs.
Cheste leç teologjiche o psicologjiche e spieghe ancje il parcè de sielte dai trê lûcs sants de tradizion cristiane medievâl: Jerusalem, Rome e Sant Jacum di Galizie.
pre Antoni Beline
_______________________________________________
Cirint Sant Jacum ator pal Friûl
CJAMIN DI BURI (UD)
La gleseute rustiche e je al centri dal paîs e e ven za ricuardade intun document dal 1329, ma la costruzion e je dal XV secul. Si jentre passant di un atri cuviert e sierât a nord-ovest cuntun mûr frescjât. Sul colm de façade le glesie e à une bifore cjampanarie. Dentri e à une aule retangolâr cun travadure scuvierte e une abside cuadrade cun volte a crosere e velis costolonadis. Tal 1747 e je stade zontade la sagrestie. Sui mûrs si cjatin frescs di S. Zuan e il Pari Eterni forsit opare di Domenico Pighini, ma l’autôr plui innomenât al è Zuan Pauli Thanner che al à piturât i frescs cun Dotôrs de glesie, i simbui dai Evangjeliscj e i Ss. Bastian e Roc datâts 1532.
I CLASSICS – 7. SANT JACUM, LÀ CHE AL FINÌS IL MONT............
I lûcs sants


text:
Une volte si clamave Aeropuart di Roncjis, dopo al è deventât Aeropuart “Savorgnan di Brazzà”, cumò al è il Trieste Airport: dut câs, nol à mai funzionât. O cuasi. Ma cumò a son dôs gnovis che a podaressin mudâ il stât de situazion e dâ gnovis prospetivis a un sisteme dai traspuarts che in Friûl nol è mai stât masse eficient. La prime e je il fat che al è stât screât un grup intermodâl milionari che al fasarà rivâ cul tren i passizîrs dai avions drets in aeropuart. Il cost al è stât di 17 milions di euros: une cifre une vore penze, ma che e je coventade a realizâ un intervent a timp di record: pôc plui di un an. Pai timps che par solit o sin abituâts a viodi intes oparis publichis, al è stât pardabon un miracul.
Il vêr miracul però al sarès chel di atirâ i avions a Roncjis: e chest nol è cussì facil. Cuatri agns indaûr l’aeropuart di Triest (lu clamin cussì) al jere al vincjesim cuart puest inte classifiche taliane dal trafic dai passizîrs. Chest grant invistiment saraial bon di zontâ masse critiche al volum dai frecuentadôrs dal nestri aeropuart? Sal domandin in tancj, ancje parcè che il president de societât di gjestion Antonio Marano e il diretôr gjenerâl Marco Consalvo a àn par sigûr lavorât une vore in cheste direzion. Cence masse risultâts fin cumò, parcè che i gnûfs colegaments no durin masse. Par esempli, chel cun Gjenue al è za sierât daspò cualchi setemane de sô scree. Ma cumò, cuntune gnove autostazion, cun 16 scomparts in linie pai bus, un parcament multiplan di 500 puescj machine, un a nivel dal plan stradâl par 1000 veturis, saraial plui facil convinci lis compagniis aeriis a fâ svolâ i lôr avions di Roncjis? Ducj i citadins dal Friûl-Vignesie Julie a varessin di domandâlu cun fuarce parcè che a son chei che a tegnin in pîts l’aeropuart. Lu àn fat cui lôr bêçs, che l’aeropuart par agns e agns al à glotût cence frens. Intant il fren lu à metût il tapêt mobil che al puarte di une bande a chê altre dal sît: i 5 Stelle a àn postade une fotografie dal implant fer. Al pues jessi dome un incident, ma nol somee di bon auguri. Chel che al varès di preocupâ di plui al è il secont element di novitât che o disevin: ven a stâi che chescj invistiments di miorament a son stâts fats cui nestris bêçs, come se a fossin part di un program di valorizazion di une societât publiche. Invezit a coventin a fâ cressi il valôr dal aeropuart par vendilu. Al è in vore il procès di privatizazion dal 45% des cuotis de societât di gjestion. E a son interessâts grancj grups tant che la societât di gjestion dal aeropuart di Frankfurt, Fraport, che e à za il 75% dal aeropuart di Lubiane; ma e je ancje Save, parone dal aeropuart di Vignesie (cressût dal 7% intant che il nestri al calave), e il grup cinês di Hainan Airlines. Ancje Toscana Aeroporti e Atlantia dal grup Benetton a son in corse, ma no si capìs se a àn une strategjie precise o se a vuelin dome cressi in tiermins di asset. Il “nestri” aeropuart, in sumis, forsit nol sarà plui nestri e i grancj invistiments fats a laran a insiorâ cualchidun altri. La robe pardabon impuartante e sarès rivâ a fâ viazâ miôr la int che cumò, par lâ ator pal mont, e scuen dispès partî di Vignesie, Verone o Milan: par no jessi plui intun cjanton bandonât de Italie, ma scuvierzisi pardabon tal cûr de Europe. ❚
L’Ors di Pani
L’aeropuart che nol rive a svolâ............
Une volte si clamave Aeropuart di Roncjis, dopo al è deventât Aeropuart “Savorgnan di Brazzà”, cumò al è il Trieste Airport: dut câs, nol à mai funzionât. O cuasi. Ma cumò a son dôs gnovis che a podaressin mudâ il stât de situazion e dâ gnovis prospetivis a un sisteme dai traspuarts che in Friûl nol è mai stât masse eficient. La prime e je il fat che al è stât screât un grup intermodâl milionari che al fasarà rivâ cul tren i passizîrs dai avions drets in aeropuart. Il cost al è stât di 17 milions di euros: une cifre une vore penze, ma che e je coventade a realizâ un intervent a timp di record: pôc plui di un an. Pai timps che par solit o sin abituâts a viodi intes oparis publichis, al è stât pardabon un miracul.


text:
I sindics dal Friûl di Mieçsi tornaran a cjatâ chest autun cui sorestants militârs par vie dal gnûf sisteme di difese missilistiche che al varès di rivâ a Rivolt, sît des Frecis Tricolôrs.
“Dut câs – al sotlinee il sindic di Codroip Vittorino Boem – chel che o vin vût ai prins di Mai cul gjenerâl Roberto Corsini, comandant des Fuarcis di combatiment de Aeronautiche militâr – mi à parût trasparent e onest e par nô la prospetive no varès di jessi di pôre”. Cul gjenerâl si son cjatâts i sindics di Cjamin, Cjampfuarmit, Flaiban, Listize, Pasian di Prât e Sedean.
Al pararès che, soredut dopo dai 11 di Setembar, i Stâts a vedin di atrezâsi cuintri i atacs dai missii, che tes gnovis logjichis di terorisim e vueris a saressin doprâts plui che no i avions.
“In cheste suaze – al dîs Boem – secont ce che i militârs nus àn spiegât, Rivolt al sarà il centri di adestrament des personis che a àn di savê doprâju. Par altri, il gnûf sisteme missilistic al è mobil, duncje si sposte dulà che al convente. Pal moment no à fonde la idee che il nestri sît al deventi un arsenâl”. Te base che cumò e ospite sù par jù 400 personis, rispiet a lis 800 di cualchi an indaûr, tai prossims agns a varessin di zontâsi cent e cincuante militârs, ma in forme graduade.
Il sisteme missilistic in cuestion si clame Spada (acronim di Sisteme di ponte automatizât pe difese aeree) e, al conte ancjemò Boem “al è chel che al è stât doprât ancje par difindi il cîl sore Gjenue cuant che al è stât fat il G8”. Al è jentrât in servizi tor de metât dai agns Otante, par difindi aeropuarts cuintri atacs a basse o bassissime butade.
Il sisteme, stant a ce che si sa, al è fat di une centrâl di avistament e di trê sezions di fûc. La prime e je fate di une antene (che e à un radar clamât Pluto) e dai grups par dâ curint eletriche. La sezion di fûc, invezit, e conte une antene pal radar, Falco, e la “console” operative. Cun di plui al à doi lanciadôrs cun sîs missii ognidun.
Daspò l’incuintri di Mai cul gjenerâl, i sindics a àn cjapât l’impegn di informâ ben i citadins su lis prossimis novitâts e cui militârs a son restâts dacuardi di vê incuintris periodics.
____________________________________________
Al plûf sul bagnât
Par cetancj di lôr lis Frecis tricolôrs a son un simbul dal Friûl e di conseguence a rapresentin i “valôrs” di cheste tiere. Noaltris dal comitât No Amx no le pensìn cussì par nuie. Nô o crodìn che i valôrs vêrs a son chei inlidrisâts chenti, nassûts e coltâts dal vivi di ogni dì de int, e no imponûts come che al è stât fat passe cuarante agns indaûr. Viodi che tal salon internazionâl dal turisim al sedi un avion de P.A.N. a rapresentâ la nestre tiere no nus à jemplâts masse di braure.
Nô si varessin spietâts di viodi “in mostre” lis nestris particolaritâts: lis lenghis, lis culturis cussì unichis e origjinâls, il nestri inzegn, la ricostruzion rivade insom, lis bielecis de nestre tiere. Secui di culture rimplaçâts di un avion. O dîs chest pensant al sfuei che al publiche chestis riis, che al à simpri pandût i valôrs inlidrisâts insot intune realtât plui uniche che no rare, cence dismenteâ un altri fat: la int che e scugne stâ sot des “alis” di cheste realtât mâl glotude, parcè che la int ator vie dal cjamp di Rivolt no pues vivi ben cul pericul scuasit cuotidian che al diven des provis de P.A.N..
Chei che a comandin là dentri, tal cjamp, no àn mai vût grande atenzion pe realtât che e je fûr de lôr palade, a àn simpri fat ce che che ur comude, come cuant che, ultimementri, a àn “planificât” di slargjâ lis competencis de base, fasintle deventâ une base missilistiche.
Po si àn coret disint che il sît al sarà un centri di istruzion pal personâl che al varà di doprâ i missii, che naturalmentri a saran ancje inte stesse base.
La plui part des informazions a son rivadis ai “nestris” aministradôrs in gracie dai gjornâi, no diretementri dal comant: un segnâl ancje chest dal “valôr” che par lôr e à la int e i siei rapresentants. La P.A.N. e torne a vê compagnie e nô no crodìn che e sedi une biele compagnie, ma juste une “penetrazion” che e incrès in maniere sordine la pericolsitât dal puest.
I AMX si viodeviju e si sintiviju a svolâ, i missii impen no, e alore ce che no si viôt e no si sint, nol da fastidi, ancje se al è cetant pericolôs, e duncje nol covente domandâ sigurazions ni verifichis, che po a contin ce che a vuelin, ancje sore.
Nô, par altri, si domandìn cui che a saressin i gnûfs nemîs, par cui covential un sisteme di difese di chê fate, par parâsi di cui? Bastial che la ex URSS e torni a alçâ la vôs par justificâ dut chest? O forsit par fâi cuintri al terorisim, un terorisim che che al dopre curtissuts (come ai 11 di setembar dal 2001 a New York) o di int che si fâs copâ cul esplosîf sot de gjachete? Coventino propit missii par dut chest? No si rive a capî lis intenzions, e nancje parcè che si varès di acetâ chest ultin sacrifici.
Comitât No Amx


text:
LA REPLICHE DAL PRESIDENT DE ASSEMBLEE DE CLIF NAVARRIA AL ASSESSÔR ROBERTI
La Regjon e varès vût di introdusi za dal 1964 lis competencis linguistichis intai concors publics
«La uniche discriminazion che o viôt za in opare e je chê viers dai furlans che a volaressin indreçâsi ai uficis publics inte lôr lenghe e dispès no puedin fâlu o a cjatin cualchidun che al dîs “parli in italiano perché qui siamo in Italia»: Diego Navarria, sindic di Cjarlins e president de Assemblee de Comunitât linguistiche furlane i rispuint cussì al assessôr Roberti, «che forsit, jessint triestin, nol rive a capî la grande impuartance di chest probleme», al evidenzie.
«In Friûl-Vignesie Julie a son ricognossudis 4 lenghis: di là dal talian, a son il furlan, il sloven e il todesc. Il Statût regjonâl al articul 3 al fevele di paritât di dirits di tratament di ducj i citadins, cence tignî cont dal grup linguistic di apartignince. Chest al compuarte che al à di jessi garantît ancje l’ûs public de lenghe. L’articul 4 dal Statût al met tra lis competencis primariis de nestre Regjon autonome speciâl ancje l’ordenament dai uficis dai ents dipendents de Regjon, e ancje il stât juridic e economic dal personâl che al è sot di chei. Duncje, fevelant di compart unic che al regole l’incuadrament di ducj i dipendents de Regjon e dai ents locâi, la Regjon e varès podût e vût di introdusi za dal 1964 lis competencis linguistichis intai concors publics. Chest al è deventât ancjemò plui dovût dopo de aprovazion de leç 482/99».
—
Cemût aplicâ chest principi?
«E va doprade dal sigûr une gradualitât. O partìn di zero e no podìn pretindi daurman chel che al sucêt par esempli pe lenghe slovene, che la sô cognossince e je impressindibile pe assunzion intai comuns dulà che e je insediade chê minorance. Jo o stimi juste cheste domande di cognossince de lenghe slovene, ma ancjetant al va sigurât ae comunitât furlane. Domandâ e aplicâ par intîr chest standard al podarès jessi traumatic. Une soluzion e podarès jessi garantî une cuote, ancje basse tant che il 10-20% dai puescj metûts a concors, che i vegni domandade la competence linguistiche par furlan, par garantî il dirit di cjatâ in ogni articolazion de Regjon e dai ents locâi cualchidun che al puedi rispuindi sedi a vôs che par iscrit in lenghe furlane». ❚
di Roberto Pensa


text:
“Tal panorame editoriâl furlan no mancjin publicazions ator de leterature furlane o di riflession culturâl sul furlan. In cetantis di chestis edizions no si fâs fadie a intivâ poesiis. Une vore plui dificil invecit al è cjatâ altris formis di scriture, altris produzions leteraris là che la lenghe furlane si met a la prove par inmagâ cui che al lei, intun mont che in gracie di jê al nas e al devente…”
Al jere il Dicembar dal 1997 e l’incipit dal editoriâl dal numar zero de gnove riviste La Comugne al nunziave il principi di une inovazion pe nestre lenghe, metint il dêt su la plaie: in furlan si cjatave tante poesie e pocje o nuie prose. Di culì la necessitât di fâ respirâ la lenghe, di alçâle doprantle par narative, senegjaturis, fumuts, drams e radiodrams, traduzions, intervistis, saçs, contis, flabis, storie, geografie e vie in devant.
Une scomesse azardose: varessie cjatâts i bêçs par tignîsi in pîds? varessie vût un bon numar di letors? la lenghe saressie stade a la altece? e i autors?
Poben: cumò che o sin intal 2015, o vin in man il numar 25 de riviste. Che, plui i vot de prime schirie, a fasin un totâl di trentetrê numars. Al va dit che i prins a vevin une consistence une vore plui grande: il numar zero al veve cuindis articui, il numar vincjecinc al à dome siet. Se chest al è un limit, al va dit che al è za un piçul miracul di viodile ancjemò vive e vivarose. Une riviste di leterature furlane no pues mancjâ a une lenghe che e vûl vivi e che e vûl cressi. La Comugne e à vût propi cheste funzion in chescj dibot disevot agns e le à davuelte une vore ben.
Une sielte inteligjente e je stade chê di dâi spazi e impuartance a la fotografie. Ogni numar al è imbastît su une part scrite e une grafiche e lis fotografiis a son simpri stadis bielis, simpri di valor artistic, storic, naturalistic. Inta chest ultin numar a son fotos di piçui nemâi di Marco Cuoco che i dan un valor zontât a la riviste, parie cui cuadretuts di Rafaele Serafini.
Cui che al va cirî il Friûl di une volte, la plovisine, il folklor e la nostalgje, il salt, onest e lavorador, nol à di cirî di chestis bandis. Culì il nivel de lenghe al è une vore alt, i contignûts a son problematics, pençs, no metin sucar su la realtât, a metin pevar, a sticin domandis, a sbreghin certecis, ti oblein a pensâ su. A fasin il mistîr che e à di fâ une riviste serie, ma che, se al covente, e je ancje buine di une biele ridade.
Al è dome di augurâsi che e puedi lâ in devant. Par altris trentetrê numars e po ancjemò altris sessantesîs. Po si viodarà. ❚
Laurin Zuan Nardin
SIMPRI BOGNS. AA.VV. La comugne, numars 0 + 7 + 25............
“Tal panorame editoriâl furlan no mancjin publicazions ator de leterature furlane o di riflession culturâl sul furlan. In cetantis di chestis edizions no si fâs fadie a intivâ poesiis. Une vore plui dificil invecit al è cjatâ altris formis di scriture, altris produzions leteraris là che la lenghe furlane si met a la prove par inmagâ cui che al lei, intun mont che in gracie di jê al nas e al devente…”


text:
Al sune il telefon li dal Fogolâr furlan di Milan la joibe di sere. Al è il president, nol sta ben ma al clame dut câs i siei arlêfs che a son li adun, ancje cence il lôr mestri, par controlâ che al sedi dut a puest in chê lezion di lenghe furlane, apontament che si ten ogni setemane di 19 agns. Alessandro Secco, il “mestri”, al è mancjât pôcs dîs daspò di chê clamade. «Nol à molât fin tal ultin, al è stât presint e al à tignût di voli dutis lis ativitâts dal Fogolâr fin ae fin» al conte Marco Rossi, vicepresident dal Fogolâr.
Sandri dai Juris, cussì clamât dal non di famee che al è deventât chel dal borc di Tarcint li che al è nassût e li che al tornave ogni volte che al podeve, al è mancjât par une malatie ae fin di Fevrâr. Al veve a pene finît 85 agns. Laureât in Chimiche industriâl a Bologne, al jere a stâ a Milan dal 1958, tant che dirigjent aziendâl ae Pirelli. Pe stesse aziende al jere ancje stât ricercjadôr in Americhe. Ma cheste e jere dome che une part de sô vite plenone. Secco al jere un cognossidôr des lenghis: sloven, rus, ebraic, inglês, todesc. Al veve un grant interès pe ricercje linguistiche ereditade dal pari Osiride. Cun lui, tal 1976, al veve publicade une traduzion par furlan des flabis di Charles Perrault. Il furlan, lenghe che e cjacarave ancje la femine Elena, lombarde, e lis dôs fîs Alessandra e Miranda, lu insegnave cun passion al Fogolâr di Milan. «Le veve sù cu lis peraulis inventadis dal furlan di cumò» al conte Rossi.
Ma la polemiche e jere tal sô dna. E te sô muse soradine cuant che al saveve di fâle. «Al jere un bruntulon di nature» al ricuarde cun afiet il vicepresident «al jere il so mût di fâ, la sô fuarce. Come cuant che al à cridât a Dino Persello parcè che nol veve imparât avonde ben i tescj par furlan dal spetacul “La Marcolfa” di Pietro Zorutti. Lis à sintudis chê volte!». Nancje la autoironie no i mancjave: un dai siei ultins editoriâi dal gjornâl trimestrâl de associazion milanese al veve tant che titul Un insano vecchietto. Epitet, sintût tun film di Woody Allen, che la femine Elena i veve dât e che lui al veve fat so. E cussì ancje i siei nevôts, che a vevin tacât a doprâlu pal nono. «ll significât dal inglês insane al è: “mat, alienât, fûr cul cjâf” o, in maniere plui garbade, “cence sintiment”» al scriveve. «Al va un tic miôr cul talian: “dominato da forze irrazionali, ma talvolta crudeli”, al scrîf un dizionari autorevul. Duncje stait atents, nevoduts miei!». «La sô carateristiche plui fuarte e jere la sô curiositât» al zonte Rossi. «Al domandave simpri dut, al voleve savê cemût che si faseve une robe e parcè. Di ogni robe. Al jere un espert di musiche strumentâl e corâl, di flore, di lenghis. Par chest lu clamavin il “mestri”. Par nô, une figure insostituibile».
Il Fogolâr furlan di Milan – che chest an al festeze i 70 agns, e nô i fasin tancj auguris – al à in program di organizâ un ricuart in memorie di Secco a Tarcint. Li che cumò al polse, e li che al à simpri lassade la residence e il cûr. ❚
✒ Natascia Gargano
Cungjò Sandri Secco, president dal Fogolâr di Milan. Un “vecjut” zovin di spirt fin tal ultinNatascia Gargano
Al sune il telefon li dal Fogolâr furlan di Milan la joibe di sere. Al è il president, nol sta ben ma al clame dut câs i siei arlêfs che a son li adun, ancje cence il lôr mestri, par controlâ che al sedi dut a puest in chê lezion di lenghe furlane, apontament che si ten ogni setemane di 19 agns. Alessandro Secco, il “mestri”, al è mancjât pôcs dîs daspò di chê clamade. «Nol à molât fin tal ultin, al è stât presint e al à tignût di voli dutis lis ativitâts dal Fogolâr fin ae fin» al conte Marco Rossi, vicepresident dal Fogolâr.